En l'honneur de Dieu nostre createur et redempteur , et de sa benoiste vierge mere , puissions nous faire et dire chose en cestuy transsitoire monde que a luy soit plaisante et a nous prouffitable . Mais pour ce que nostre pouvre fragilité est tantost lassee et fatiguee a lire ou escouter choses salutaires et qu'ilz nous doivent conduire a la eternelle felicité et remonstrance de noz pechez et meffaiz , et tantost facillement s'encline a vices et pechez et que grant mal est aujourd'uy pour ce que chascun entend de legier en railleries dissolues et diffamations , dont grans maulx en viennent , et pour eviter oysiveté qui est seur de pechié , j'ay voulu icy mectre par escript une histoire joyeuse que j'ay translatee d'espaignol en langue françoise . Et pour ce , s'il y a chose qui ne soit comme il appartient me soit pardonné , car je l'ay fait pour seullement faire passer le temps aux lisans qu'ilz vouldront prendre la peine de le lire . 
Il fut jadis en France ung roy moult sage et vaillant , lequel avoit ung tresbeau filz de l'eage de trois ans , nommé Jehan , et plus n'en avoit de la royne sa femme qui moult notable et saige dame estoit . Si se tenoit alors le roy en la cité de Paris , avecq la plus grant partie de sa baronnie de son royaulme en grant desduit et soulas , car alors n'estoit nulles nouvelles de guerre en France par quoy le Roy et tous ses suppotz en grans triumphes et richesses habundoient . Ung jour comme le roy venoit de la messe acompaigné de ses barons et chevaliers , et ainsi qu'il estoit à l'entree de son palaix royal , et que celuy jour estoit une solempne feste , arriva devant luy le roy d'Espaigne qui en grans pleurs et gemissemens se gecta aux piez du roy de France . Et tantost le roy de France se bessa pour le faire lever , car incontinant il le congneut , mais le roy d'Espaigne ne se voulut nullement lever ne parler ne pouvoit , mais grans souspirs faisoit , dont le roy grant compassion en avoit et tous les barons d'entour luy . Et quand il vit que lever ne se vouloit , il luy dit telles parolles : « Beau frere d'Espaigne , je vous prie que vous vous levez , et vostre grief courroux vueillez ung peu refrener , tant que nous sachons la cause , car en bonne foy vous promectons que a nostre pouvoir ayderons a la mectre a fin le mieulx que nous sera possible , si faire le pouvons . » Si se bessa de rechef et redressa le roy d'Espaigne , lequel va commancer a dire en se desconfortant et criant a haulte voix : « Trescrestien , hault , et puissant roy , je vous mercie humblement de la belle offre que de vostre benigne grace vous a pleu me faire . Et pour ce que vous et voz predecesseurs estes conservateurs de toute royaulté et noblesse et justice , je suis venu a vous pour vous dire mon infortune , meschief et doloreuse complaincte . Sachez , sire , que a grant tort et sans raison , et soubz couleur d'ung nouvel tribut que en mon royaulme avoit esté mis pour eviter a la dampnable entreprinse du roy de Grenade , infidele a nostre loy , qu'il avoit faict contre mon royaulme et la saincte foy catholique , les nobles de mon royaulme ont par leur faulx donné a entendre le peuple seduit a l'encontre de moy , que m'ont voulu faire morir , et m'en a faillu fouyr au mieulx que j'ay peu en l'estat que me povez veoir . Et tiennent la royne ma femme et une petite fille mienne que n'a que trois mois assigee en une de mes villes appellee Seguonye , et ont desliberé la faire morir pour mieulx avoir le royaulme a leur voulenté . » Et en racomptant ces parolles le cueur luy serra et tomba pasmé aux piez du roy de France , lequel le fit incontinant relever et revenir . Et quant il fut en son sang rassis , le roy , qui pitié avoit de luy , dit en ceste maniere : « Beau frere d'Espaigne , ne vueillez plus par tristesse et courroux vostre cueur affliger , mais vueillez prendre courage vertueulx comme par cy devant avez tousjours heu , car je vous prometz et jure sur ma foy que demain au plus matin j'envoyray lectres en Espaigne aux barons et peuple du royaulme ; et s'ilz ne veullent obeyr , je iray en personne les mectre a raison . » Quant le roy d'Espaigne ouyt ceste promesse il fut terriblement joyeulx , et dit tout humblement au roy qu'il le mercioit . De cecy furent fort joyeulx les barons de France , car grant compassion avoient du roy d'Espaigne , et aussi avoient grant desir de eulx exerciter en faitz d'armes , car long temps avoit que en France n'avoit eu guerre . Tout celuy jour fut moult festoyé le roy d'Espaigne , et pour l'heure plus ne fut parlé de la matiere , si non de faire bonne chiere . 
Quant vint le lendemain au matin le roy fit escripre une lectre ainsi que s'ensuit , et au marge de dessus estoit escript , « De par le roy » , et la lectre contenoit ainsi : « Chiers et bien aymez , nous avons receu la complaincte de nostre chier et bien aymé frere le roy d'Espaigne , vostre droict et naturel seigneur , contenant comme a tort et sans cause l'avez deschassé de son royaulme . Et que plus est , tenez assiegee nostre belle seur sa femme , et plusieurs aultres grans et enormes cas qu'avez faitz a l'encontre de luy , que sont de tresmauvais exemple a toute royaulté et noblesse . Pour ce est il que nous voulons savoir la verité du cas pour y donner telle pugnition et provision qu'il appartiendra estre faicte par raison , car nous l'avons mis en nostre protection et sauvegarde , luy , sa famille et biens , en vous mandant que incontinant sans aulcun delay , vous vuydez le siege de devant la royne vostre naturelle dame , et luy faictes et faictes faire telle obeyssance comme paravant ceste question luy estoit faicte et acoustumee de faire . Et avec ce venez , des principaulx d'entre vous , jusques au nombre de vingt , avecq telle compaignie que vous semblera bon , pour dire les causes qui vous ont meu a ce faire , pour en faire la raison comme il appartiendra , en vous notiffiant que , ce vous y faictes faulte , nous y yrons en personne , et en ferons telle pugnition qu'il en sera perpetuelle memoire . Fait a Paris le premier jour de mars . » Et au dessus des lectres estoit escript : « Aux barons et peuple d'Espaigne . » Le roy fit incontinant despescher ung courrier auquel furent baillees lesdictes lectres , et luy commanda le roy que il fist extreme diligence . Et aussi fit il , car en cinq sepmaines il fut allé et revenu . 
Quant ledict herault fut arrivé a Paris , il s'en alla tout droit au palaix descendre de son cheval et monta les degrez et vint en la chambre ou le roy estoit . Si luy fit la reverence et dit : « Sire , plaise vous sçavoir que j'ay esté a Seguonye , ou j'ay trouvé grant peuple devant , qui tiennent la ville assiegee et la royne qui est dedans , et presentay voz lectres aux barons et cappitaynes de l'armee , lesquelz incontinant se assemblerent , et firent lire les lectres par ung de leurs gens . Et incontinant qu'ilz les eurent fait lire , ilz me firent tirer a part , et tindrent conseil . Au bout de deux heures apres , m'envoyerent querir , et me firent responce de bouche en disant qu'ilz s'esmerveilloient grandement de quoy vous preniez peine et soucy d'une chose qui en riens ne vous touchoit , et que vous ne vous mectez ja en telle adventure de les aller chercher au pays pour telle achoison , et que par quelque promesse que leur dit roy vous aye fait ne vous en debvez mesler , car pour voz lectres ne pour voz menasses ne lairront a mectre fin a leur entreprinse , car avecques vous ilz n'ont riens a faire . Je leur requis qu'ilz me baillassent leur responce par escript , mais ilz me respondirent que aultre chose n'en auroye , et me firent commandement que dedans six heures vuydasse le siege et bien tost le pays . Et quant je vis que aultre chose ne pouvois faire , m'en suis retourné , et me semble que la ville est assez forte a l'encontre d'eulx et ne la pourroient prendre d'ung long temps , se il y a vivres dedans et gens qu'ilz soient leaulx a leur dame . » Quant le roy ouyt celle responce il en fut moult mal content , et non sans cause , mais le roy d'Espaigne et les barons de France en estoient bien joyeulx , car grant vouloir avoient que le roy y allast en armes comme il fit . Car incontinant le roy manda tous ses barons , cappitaines et chefz de guerre , et sans aulcun delay fit appareillier tout ce qui estoit de besoing pour aller en Espaigne commancer la guerre contre les barons du pays . Si fut fait telle diligence que a la fin du moys de may ensuivant le roy partit de Paris avecq le roy d'Espaigne , jusques au nombre de cinquante mille bons combatans bien en point , et s'en vint passer a Bourdeaux , et de la a Baionne . 
Quant le roy fut près d'Espaigne , il mit ses gens en moult belle ordonnance , et donna la charge de l'avant garde au roy d'Espaigne . Ilz entrerent en Biscaye tousjours serrez ensemble , car ilz n'estoient jamais loing les ungs des aultres de deux ou de trois lieues ; si ne trouverent adventure aulcune que a compter face jusques ilz furent bien avant dedans Espaigne ou ilz rencontrerent le gouverneur dudict pays avecq bien vingt cinq mille combatans qu'il avoit amassez , qui estoient fort mal acoustrez . Et quant ilz apparceurent noz gens qui venoient bien serrez et rengez , le cueur leur faillit et s'en fouyrent de peur qu'ilz avoient , de quoy noz gens ne firent pas grant compte , car ilz vouloient aller lever le siege de devant Seguonye . Si arriverent devant une ville qui leur fut ouverte , appellee Burges , qui estoit une des bonnes citez du pays , et le roy les print a mercy pour ce qu'il avoient si tost obey . 
En celle ville de Burges sejournerent huit jours le roy de France et d'Espaigne . Et ce pendant le roy de France remit a son obeyssance grant partie des villes a l'entour . Et celles qui faisoient grant signe de rebellion il les faisoit raser et mectre tout a feu et a sang ; les aultres qui venoient a mercy leur pardonnoit , tellement que le bruit et l'effroy fut si grant par tout Espaigne que toutes les villes , citez et chasteaux apportoient les clefz et venoient faire obeissance au roy de France . De la a huit jours passez s'en partirent pour aller droit a Seguonye , mais ilz trouverent en chemyn l'ambassade des barons du siege qui venoient devers le roy pour traicter paix . Et fut fait plusieurs remonstrances au roy de France de la part desdicts barons , en eulx complaignant a grant tort du roy d'Espaigne leur seigneur ; mais pour en faire bref , le roy de France , qui moult saige et vaillant estoit , congnoissant leur malice et mal talant , fit responce que , se bon leur sembloit , qu'ilz se missent en deffence , car jamais il ne les prendroit a mercy jusques a ce qu'il verroit et viendroient tous les nobles a genoulx devant leur roy crier mercy , et le peuple tout en chemise , nues testes , et que des plus coulpables il en pugniroit jusques au nombre de cinquante , afin qu'il en fust perpetuelle memoire . Ceulx qui estoient venuz pour ladicte embassade furent bien esbays , et non pas sans bonne raison , voyant que a la puissance de France ne pourroient resister , et mesmement que ja les deux tiers du pays estoit ja en sa main . Si ne sceurent que faire , fors qu'ilz obtindrent du roy dix jours de respit pour aller notiffier les nouvelles a ceulx qui les avoyent envoyez . Et quant ilz furent devers eulx et leur eurent dit et fait leur rapport , tous furent si estonnez que le plus hardi ne sçavoit que dire . 
Comment le populaire fut tantost dessevré d'avec les seigneurs , par quoy , voyant que resister ne pouvoient , si vindrent tous a la mercy du roy de France en la forme que les embassadeurs leur avoient denuncié , le roy les receut a mercy , et se informa diligemment des principaulx ammoteurs de cestuy peuple , et trouva que quatre des plus grans barons d'Espaigne avoient cecy machiné pour parvenir au royaulme a leur vouloir . Ceulx furent prins , et jusques a cinquante de leurs complices , que le roy fit mener après luy jusques a Seguonye devers la royne , laquelle vint a grant honneur et moult belle compaignie au devant dudit roy et de son mary jusques a quatre lieues . Quant elle fut devant le roy de France , elle se mit a deux genoulx d'aussi loing qu'elle le peut veoir , et de la ne se voult lever jusques le roy hastivement descendit et la redressa , puis la baisa . Et la royne , qui moult sage dame estoit , va dire telles parolles : « Helas , treshault et puissant roy , qui pourroit vous recompancer le treshault bien et secours que de vostre benigne grace avez donné a ceste pouvre captive ? C'est chose impossible a tous les humains , mais nostre Seigneur Jesuscrist doint grace a monseigneur mon mary et a moy de faire le possible , et Dieu vueille le residu parfaire en sa saincte gloire . » 
« Belle seur » , dit le roy , qui fort fut contant de son recueil , « cela est tout compensé ; ne parlons plus que de faire bonne chiere . Et allez veoir vostre mary qui vient icy après avec les prisonniers et gens de vostre royaulme . » 
« Sire » , dit elle , « quant je vous voy , je voy tout , si ne vous laisseray , mais que je ne vous desplaise , jusques a la ville . » 
Quant le roy vit la grant humilité de ceste femme , il la fit monter a cheval et s'en retourna arriere et la mena avecq luy a force devers le roy d'Espaigne son mary qui grant feste luy fit . Si s'en allerent moult joyeusement en devisant de moult de choses jusques en la ville , laquelle fut toute tendue le plus richement que l'on peut faire . Et fut receu le noble roy de France au plus grant honneur et humilité que l'on peut , dont luy et tous ses gens se contenterent moult fort , et furent bien joyeux de veoir cette belle ville et si bien acoustree comme elle estoit , car oncques n'avoient veu telles besongnes . 
Quinze jours dura la feste en Seguonye , ou il fut fait de moult beaulx esbatemens et joustes que je laisse pour cause de briefveté , mais tousjours faisoit faire le noble roy de France justice de ceulx qui avoient encommancé l'injure contre le roy d'Espaigne . Si fit au bout de quinze jours drecer ung eschaffault au milieu de la ville , et illec devant tout le peuple , fit decoler les quatre plus principaulx coulpables du cas , puis envoya en chascune bonne ville cinq des aultres pour monstrer exemple au peuple de bien servir et obeyr a leur roy mieulx qu'ilz n'avoient fait par avant , et que ung chascun y prist exemple . Après ce , mit le roy d'Espaigne en son royaulme , et fut mieulx obey et crainct que jamais n'avoit esté par avant . Cela fait , deslibera s'en retourner en France avecq son armee , car il avoit mis tout le pays en bonne paix et concorde . 
Quant le roy d'Espaigne et la royne virent que le roy de France s'en vouloit retourner en France , si ne sçavoient en quelle maniere ilz le devoient remercier ne regracier le bien et l'honneur qu'il leur avoit fait , par quoy s'en vindrent devant tout le peuple mectre a ses piez en disant : « Treshault et puissant roy , bien savons que icy ne povez bonnement guieres demourer , pour les grans affaires de vostre royaulme . Si savons bien que a nous n'est pas de vous pouvoir recompancer en aulcune maniere , mais toutesfoiz ce que en nous sera desirons fort de faire et acomplir envers vous : si vous prions et requerons que vueillez mectre sur nous et noz successeurs tel tribut et revenu comme il vous plaira , car de vous et voz successeurs voullons doresnavant tenir nostre royaulme comme bons et loyaulx subgetz , car c'est bien raison . » Quant le roy ouyt ses parolles , il en eut moult grant pitié ; si leur respondit en les relevant : « Mes amys , croyez que envie de gaigner et acquerir pays ne m'a pas fait venir en ce royaulme , mais le desir et vouloir de justice augmenter , et les honneurs royaulx garder et entretenir . Si vous prie que plus ne soit parlé de ces parolles , ains le vous deffens en autant que craignez a me desplaire ; mais pensez de bien faire et sagement gouverner voz subgetz en bonne justice et en craincte de Dieu , car par ce moyen prospererez et non aultrement . Et si riens vous survient , faictes le moy savoir , car sans nulle faulte vous secourray et ayderay . » 
Quant ilz virent la grant amour et cordialité que le roy avoit envers eulx , la royne print sa fille , qui estoit de l'eage de cinq a six mois , entre ses bras , et vindrent devant le roy de France , luy requerant que son plaisir fust ouyr et escouter une petite requeste qu'ilz luy vouloient faire . « Je le veulx bien » , dit le roy . Adonc la royne commença a parler ainsi : « Sire , puis que ainsi est que a vous du tout avons nostre esperance , vous prions et requerons que ceste pouvre fille que voyez icy entre mes bras vous soit pour recommandee , car jamais n'avons esperance d'avoir aultres enfans , pour ce que sommes desja fort sus l'eage , par quoy si Dieu luy donne grace de vivre eage competant pour marier , vostre plaisir soit la pourveoir de mary comme il vous plaira et que verrez que luy sera necessaire , et a icelluy bailler le regime et gouvernement de cestuy pays , car nous voullons que de par vous y soit mis et ordonné roy comme bon vous semblera , car c'est raison . » 
Quant le roy de France vit leur grant humilité et affection , le cueur luy attendrit et eut grant pitié d'eulx , et leur respondit en ceste maniere : « Chers amys , je vous remercie la grant affection et amour que avez envers moy , et sachez que vostre fille n'est pas a refuzer . Et si Dieu donne grace a mon filz de venir en eage parfait , et vostre fille aussi , je seroye moult joyeux que fussent conjoins par mariage ensemble , et si Dieu me donne grace de vivre jusques a l'heure , je vous prometz que mon filz n'aura aultre femme que vostre fille . » 
« Helas , sire , pour Dieu mercy , n'entendez pas que monseigneur mon mary et moy soyons si presumptueux que le vous ayons dit et requis a celle fin que la prenez , mais seullement pour quelque seigneur de voz barons tel que vostre bon plaisir sera , car trop noz feriez de l'honneur de luy donner vostre filz . » 
« Certes » dit le roy , « ce qui est dit est dit , et se nous vivons , il en sera plus avant parlé , car maintenant n'en pouvons bonnement aultre chose faire ; si prendrons congé de vous . » 
« Vrayement » , dit la royne , « s'il vous plaist , monseigneur mon mary et moy vous conduyrons jusques a Paris , car j'ay grant desir de veoir ma treshonnoree dame la royne . » 
« Mes amys » , respondit le roy , « vous ne pouvez bonnement bouger ne ne devez quant a present , car ce peuple que nouvellement a esté reduit , pourroit facillement en vostre absence estre seduit en peu de temps , car tous les coulpables ne sont pas mors , ne aussi les parens des pugnis , que pourroient faire a l'encontre de vous quelque vengence ou quelque maulvaise conspiration , par quoy ne veulx que nullement vous vous despartez d'icy , mais que seullement les entretenez en bonne paix et amour , et vous tenez sur voz gardes , et tenez bonne justice et craignez et aymez Dieu , et le servez , car tout bien vous en adviendra , et sans sa grace vous ne pouvez nul bien avoir . Je vous recommande aussi l'estat de l'esglise et les pouvres , et gardez bien qu'ilz ne soient opprimez ne follez , et Dieu vous aymera . » En ces belles remonstrances et enseignemens que le roy leur fit , present plusieurs barons , prindrent congié les ungs des aultres a grans souspirs et regretz . 
Toutesfoiz , pour abregier , le roy se despartit d'Espaigne a grans pleurs et lamentations du roy , de la royne et de ceulx du pays , qui l'acompaignerent grant espace de temps , et donna le roy d'Espaigne de grans et riches dons au roy et aux barons et chevaliers , tellement qu'il n'y avoit en toute l'armee petit ne grant qui ne s'en louast , et qui ne tint le roy d'Espaigne a vaillant et puissant roy . Si firent tant par leurs journees qu'ilz vindrent a Paris ou ilz furent moult joyeusement et honnorablement receuz , et dura la feste dix jours . Puis print chascun congié du roy qui bien les envoya joyeulx et contans en leurs maisons . 
Le bon roy de France au bout de quatre ou cinq ans , print une maladie que longuement luy dura , et en la fin en morut , dont fut grant dommaige au pays , et en fut demené grant dueil par tout le royaulme et expressement la royne que moult l'aymoit . Si fut enbasmé comme a tel prince et seigneur appartenoit . La royne qui saige dame estoit , après la sepulture du roy , print le gouvernement du royaulme , pour ce que son filz estoit encores jeune , et le gouverna en bonne paix et transquilité et union de justice . Quelque espace de temps après , fut sacré a roy monseigneur Jehan son filz , dont fut fait par tout le païs une merveilleuse joye . Si laisserons a parler d'eulx et retornerons au roy d'Espaigne et a la royne , qui si bien ensuivirent et garderent les bons enseignemens que le roy de France leur avoit faitz qu'ilz garderent et gouvernerent leur païs et royaulme en bonne paix , justice et amour de leurs subgetz . 
En ce temps vint nouvelles en Espaigne comme le roy de France alla de vie a trespas , dont fut demené ung merveilleux dueil par le roy et la royne et les barons du pays , et n'y eut monastere , esglise ne convent ou le roy ne fit faire obseques , prieres et oraisons pour l'ame du bon roy et en porterent le roy et la royne le dueil ung an et moult bien en firent leur devoir . Toutesfoiz il n'est dueil que au bout de quelque temps ne se appaise , et que l'on n'oblie , et mesmement quant les parties sont loing l'une des aultres . Le roy et la royne d'Espaigne nourrirent leur fille moult bien et luy firent apprendre toutes bonnes meurs et a parler tous languages , tant que on ne sçavoit fille en tout le royaulme plus belle , plus sage , ne mieulx moriginee qu'elle estoit . Le pere et la mere devindrent vieulx , qui aultres enfans n'avoient que celle fille de l'eage de quinze ans ou environ , et panserent entr'eulx qu'il estoit besoing et temps pour le mieulx de la marier a quelque ung qui gouverneroit le royaulme . Et se faisoient enquerir par toutes terres mary que fut propice pour la fille , car ilz avoient du tout oublié la promesse qu'ilz avoient faicte au roy de France , tant que les nouvelles en vindrent au roy d'Angleterre qui pour lors estoit vefve , par quoy envoya une embaxade en Espaigne . 
Le roy d'Angleterre , qui ouyt parler de ceste fille qui estoit tant belle , tant sage et bien moriginee , ce pensa en luy mesmes qu'il seroit bon que la fist demander . A ceste cause envoya en Espaigne une moult belle compaignie de ses barons et chevaliers en embassade pour demander la fille en mariage , et donnerent plusieurs beaulx presens au roy et a la royne , a la fille et aux barons et chevaliers d'Espaigne pour mieulx les attraire a leur voulenté . Et firent tant envers le roy et la royne que leur fille leur fut accordee , dont la fille n'estoit pas bien contante , car on luy avoit raporté que le roy d'Angleterre estoit desja fort vieulx et cassé . Mais pour amour de son pere et de sa mere n'en oza mot sonner , a celle fin qu'ilz n'en fussent marriz ne courroucez a l'encontre d'elle . Les fiançailles furent faictes par procureur , et la fiença le procureur et conte de Lencastre pour et au nom du roy , dont les Anglois furent moult joyeulx , et en firent grant feste , et donnerent de beaux joyauls a leur nouvelle dame et aux damoiselles . Huit jours après s'en voulurent retourner pour faire la responce au roy comme ilz avoient exploicté et besongné , et fut prins terme d'espouser , et promirent que dedans ledict temps ameneroient leur roy pour parachever le mariage . Si prindrent congié les ungs des aultres , et s'en partirent les Anglois bien joyeulx d'Espaigne de ce qu'ilz avoient si bien fait la besongne . Et firent tant par leurs journees qu'ilz arriverent en Engleterre , ou ilz furent receuz a grant joye , et vindrent a Londres ou le roy les festoya merveilleusement . 
Si furent les ambassadeurs receuz a moult grant honneur et joye du roy d'Angleterre leur seigneur , et leur demanda comment ilz avoient besongné touchant la matiere . Le conte de Lencastre respondit , comme eulx estre arrivez en Espaigne , en parlerent au roy et a la royne , « lesquelz nous firent responce qu'ilz estoient bien joyeulx du mariage , et que vous leur faisielz beaucop de l'honneur , par quoy , sans plus actendre , la fiançay pour vous comme procureur , et avons mis terme d'espouser d'huy en quatre moys . » Le roy , oyant les nouvelles , fut si souspris de joye qu'il fit crier parmy Londres que l'on ne ouvrist les boutiques de huit jours et qu'on fit feste . Ce pendant fit faire le roy d'Angleterre grant appareil pour aller espouser celle qui avoit desja gaigné le cueur de luy , car il desiroit fort la contempter pour les biens que on luy avoit dit d'elle , et aussi pour ce que on luy avoit raporté secretement qu'elle ne prenoit pas plaisir au mariage . Et pour ce que le roy d'Angleterre ne trouvoit pas bien en son pays draps d'or a sa voulenté , deslibera de venir passer a Paris pour soy y fornir de bagues , couliers et joyaulx comme mestier luy estoit . Si s'en partit d'Angleterre bien acompaigné de chevaliers et barons , car en celuy temps n'estoit nulles nouvelles de guerre . Si vint descendre en Normandie a quelque quatre vingts chevaulx acoustrez selon la mode du pays , et fit tant par ses journees qu'il vint a Paris , la ou estoit le jeune roy de France de l'eage de dix huit a vingt ans , tant beau , tant sage que merveilles . Et par la royne sa mere totallement se gouvernoit , et bien luy en prenoit , car elle tenoit le royaulme en bonne police , justice et transquilité . 
Quant la royne de France sceut la venue du roy d'Angleterre , elle fit aller au devant de luy tous les barons et bourgeois et citoyens de Paris , en moult belle ordonnance . Ce jour n'estoit pas a Paris le jeune roy , ains estoit allé a la chasse a ung sanglier au boys de Vincennes , ou il demeura tout le jour . Quant le roy d'Angleterre fut entré dedans Paris , il vint veoir la royne , laquelle moult bien le festia . Et ainsi qu'ilz estoient au soupper le roy d'Angleterre desclara a la royne la cause de son voyage , et pour quoy il estoit passé par France . Si loua merveilleusement la beaulté et le sens de la pucelle , et ne fut au soupper parlé d'aultre matiere , car le roy y avoit grande affection , et mesmement comme ces vieillars qui sont incontinent bridez . Après soupper les instrumens vindrent et dancerent et firent la meilleur chiere qui leur fut possible . Le roy d'Angleterre souhaicta fort a veoir le jeune roy de France , et après qu'ilz eurent longuement passé temps , le roy s'en alla retraire et aussi toutes ses gens , qui moult furent joyeux du recueil et de l'honneur que la royne leur avoit fait . Quant le roy fut en sa chambre , ilz encommancerent a parler et louerent merveilleusement la royne , que si grant honneur leur avoit fait . Quant la royne fut en sa chambre , bien luy souvint des parolles que le feu roy son mary luy avoit dictes quant il revint d'Espaigne , comme il avoit promis a son filz la fille du roy d'Espaigne . Aussi desiroit elle fort que son filz fust marié . Si envoya querir le duc d'Orleans et le duc de Bourbon , qui en Espaigne avoient esté avec le roy , et leur dit en ceste manière : « Beaux cousins , je vous ay envoyé querir comme mes principaulx amys et de mon filz . Vous avez ouy les grans biens qu'on dit estre en ceste fille d'Espaigne . Il est temps , comme vous voyez , que le roy mon filz soit marié ; si me suis pencee que plus beau mariage ne pourroit trouver , si la fille est telle comme l'on dit : pour ce vous prie que m'en conseillez , car bien croy que si le roy d'Espaigne savoit que mon filz la voulsist avoir , vouluntiers la luy donneroit . » Les seigneurs regarderent la royne et luy dirent en effect que mieulx ne pouvoit faire . Si se tindrent fort coulpables de ce que plus tost n'en avoient parlé , et pour ce a celle heure s'en allerent monter a cheval a peu de compaignie , et s'en allerent au bois de Vincennes devers leur jeune roy leur seigneur luy dire les nouvelles . Si le trouverent couché , mais dès incontinent qu'il sceut qu'ilz furent arrivez , les envoya querir , et les fit venir jusques a son lit pour savoir que les mouvoit a celle heure , car desja estoit fort tard . 
Quant les barons eurent tout compté au roy la matiere que avoit esté entre sa mere et eulx , il leur dit qu'ilz s'allassent coucher , et que demain au bon matin il y auroit pensé , et leur en feroit responce , par quoy les barons prindrent congié de luy et s'en allerent en leurs chambres . Et quant ilz s'en furent allez , le roy cuydoit dormir , mais il ne pouvoit , si veilla toute la nuyt en pensant a la beaulté qu'ilz luy avoient dit qui estoit en la fille , car elle luy estoit ja entree au cueur , mais il doubtoit fort le reffuz , pour ce que le roy d'Angleterre l'avoit ja fiancee . Et deslibera en soy une moult estrange façon de faire , laquelle il delibera en son entendement de faire et acomplir , et la mena a fin le plus sagement que oncques fit personne . 
Quant vint au matin , le roy se leva , qui n'avoit pas oublié la besongne , si dit a ses barons : « Je veulx aller par devers ma mere la royne , si secretement que ne soye apparceu . Allez vous en devant , et me faictes assembler tous les principaulx de mon conseil en quelque lieu que n'en soit mot sonné . » Tantost partirent de Vincennes et vindrent a Paris , car guieres n'estoit loing , et vindrent devers la royne luy dire ce qu'ilz avoient besongné , et comment le roy venoit dissimulé , car il ne vouloit estre congneu des Anglois , congnoissant que le roy y avoit une singuliere affection en la besongne . Si vint vers sa mere , que incontinant qu'elle le vit , luy fit une merveilleuse chere . Si fit dès l'heure assembler les principaulx de sa baronnie et de son conseil , et quant il y fut , commença a parler en ceste maniere : 
« Ma chere dame et mere , j'ay entendu ce que m'avez mandé , et y ay assez pencé , et sçay bien que vous ne mes parens que icy sont ne me vouldriez conseillier chose que ne fust a mon honneur et prouffit . Si la chose est telle comme l'on dit , je y vouldroys bien entendre , car mieulx ne sçaurois trouver , mais je y voy deux grans ostacles et empeschemens , pour ce qu'elle est fiancee au roy d'Angleterre , qui y va pour l'esposer , par quoy a l'aventure le roy d'Espaigne ne vouldra pas rompre sa promesse , et si ainsi estoit , ce nous seroit ung deshonneur et reprouche perpetuel . L'aultre point si est que si ledict roy d'Espaigne la nous octroye , et puis quant nous l'aurons veue , et elle ne nous est agreable , ce seroit une aultre grant villenye de luy avoir fait perdre son premier mariage , et , comme vous sçavez , c'est une chose que doit venir de franche voulenté , car c'est une longue chance que mariage . Et pour donner a ces deux pointz conclusion et fin , je me suis pensé de m'en aller en Espaigne en habit dissimulé , en la plus grant gorre et triumphe que sera possible , et changeray mon nom , et feray aller mon armee par quelque aultre lieu et mes chariotz , que tous les jours sçauront de mes nouvelles . Et quant je seray arrivé de par dela , selon que je verray la matiere d'espouser ou non , je le feray . Si vous prie que en ce vueillez adviser et en dire voz oppinions , car je ne suis point arresté a mon oppinion que je ne vueille bien faire et user par vostre bon conseil . » 
Quant la royne ouyt ainsi si sagement parler son filz , elle en fut moult joyeuse , si furent tous ceulx du conseil . Adonc la royne va dire en ceste maniere : « Mon tresaymé filz , il me semble que avez merveilleusement et sagement prins vostre voulenté et intention de vous en aller en la maniere que avez devisee , car principallement nul mariage ne se doit faire si les parties ne s'i consentent et qu'elles y viennent par bonne et vraye amour , aultrement il en vient de grans inconveniens . Pour ce je suis de vostre oppinion , pourveu toutesfoiz que au plus hault estat que faire ce pourra vous y alliez , si cas d'aventure advenoit que le mariage se fist , car monseigneur vostre pere en vint en grant triumphe et honneur , par quoy ne fault pas amoindrir vostre estat , car il est besoing que y soyez fort et en grant triumphe pour tousjours honnorer et faire craindre vostre royaulme . » Pour abreger , tous furent de celle oppinion . Et quant tout fut conclu , l'on ordonna que le roy ne verroit point le roy d'Angleterre , si non secretement affin que ne fut de luy congneu , et fut ordonné que tous les draps d'or et de soye , les plus beaulx bagues , chaines , coliers et aultres choses servans a la matiere , seroient retenuz et prins pour porter en Espaigne , et que on en laisseroit une partie pour ayder a fournir le roy d'Angleterre , et que la royne l'entretiendroit sept ou huit jours jusques le roy de France seroit prest de partir . La royne fit ouvrir tous les tresors du feu roy son mary , qui estoient merveilleusement grans , car jamais n'avoit heu guerre que en Espaigne , par quoy il s'i trouva grant habundance de riches joyaulx , lesquelz le roy print pour porter avecques luy . Le duc d'Orleans eut en charge de faire la diligence de l'apprest de ce qui estoit necessaire . Si print cent des plus beaulx barons de cheux le roy qui estoient de son eage , et cent jeunes pages que merveilleusement estoient beaux , car ilz avoient les cheveux aussi jaulnes que fin or . Si les fit le duc d'Orleans habiller de livree comme il luy sembla pour le mieulx . 
Le roy retourna a Vincennes , et dit audict duc d'Orleans qu'il fist la plus grant diligence que faire ce pourroit , et que incontinent que les pages et barons seroient prestz , que les luy amenast a Vincennes , et ce pendant ledict duc d'Orleans et de Bourbon , qui eurent ladicte charge , firent apprester deux mille hommes d'armes des plus grans du royaulme , et quatre mille archiers avec les costilliers et pages pour conduire et garder le grant nombre des coffres et bautz qu'il menoit . Car dedans iceulx furent mis habillemens , draps d'or et de soye , bagues et aultres richesses innumerables , et fit mener avecq lesdictz sommiers , chariotz , costuriers et brodeurs qu'ilz ne faisoient aultre chose que faire habillemens de diverses manieres . La royne entretint le roy d'Angleterre au mieulx qu'elle peut , et le plus honnorablement que faire ce pouvoit , en actendant que son filz fut prest . Et ce pendant ledict roy faisoit chercher draps d'or et de soye , et aultres bagues pour eulx fornir , lesquelz en trouverent bien peu , car le roy de France avoit prins tout le meilleur et le plus beau , dont les Anglois estoient fort esbays comme en une telle ville que Paris y avoit si peu de draps de soye ; toutesfoiz leur fut force de prendre en gré ce qu'ilz trouverent . Ce pendant le roy de France fut prest pour partir , et s'en allerent secretement par bandes , les ungs par ung lieu , les aultres par ung aultre , tellement que le roy d'Angleterre ne ses gens ne s'en apparceurent point . 
Les cent barons et les cent pages en belle ordonnance vindrent devers le roy a Vincennes , habillez si mignonnement que c'estoit merveilles et belle chose a veoir ; tous estoient vestuz de velours noir brodé tout a l'entour de fin or , et les pourpoins de fin satin cramoisi . Ilz estoient merveilleusement beaux et blondes , et bien en point , mais sur tous estoit le roy le plus beau et le plus parfaict , car bel et grant homme estoit . Si deffendit incontinant a ses gens qu'ilz ne dissent a personne qu'il estoit , si non qu'il avoit nom Jehan de Paris , et qu'il estoit filz d'ung riche bourgeois dudict lieu qui luy avoit laissé moult grande richesse et grans biens après son decex . Quant il sceut que le roy d'Angleterre vouloit partir demain de Paris , il part et tire son chemin par la Beausse , car il savoit bien que ledict roy vouloit tirer a Orleans et de la a Bourdeaux , et pour ce il s'en alla devant jusques vers Estampes . Et quant il fut adverti que le roy d'Angleterre venoit , il partit d'Estempes , et se mit a chevaucher la Beausse tout bellement , pour contreactendre le roy d'Angleterre . Ce fut ung mardi , après que le roy Jehan de Paris ce faisoit nommer , et chevauchoit bellement a tout deux cens chevaulx grisons et gens telz comme avez ouy compter cy devant , et son ost estoit allé par aultre chemin , affin que le roy d'Angleterre ne les apparceust , et conduisoient les chariotz et richesses de Jehan de Paris , et avoient tous les jours nouvelles les ungs des aultres . Le roy anglois ce partit iceluy jour d'Estempes et chevauchoit moult fort ; si luy dirent ses gens que devant eulx avoit une compaignie de gens moult bien acoustrez , « il seroit bon envoyer veoir que c'est . » 
Alors le roy d'Angleterre commanda a l'ung de ses barons qu'il allast querir ung herault . Si fut incontinant venu , et alors le roy luy dit et chargea que il allast veoir celle belle compaignie et qu'il s'enquerist et demandast qui estoit le seigneur d'eulx , et qu'il le saluast de par luy . Incontinant le herault partit et picque son cheval des esperons et fit tant qu'il arriva près d'eulx , et regarda comme ilz chevauchoient en belle ordonnance et tous les chevaulx pareilz . Il ne sceut que faire , car ilz luy sembloient estre tous anges descendus des cieulx , ny oncques en sa vie n'avoit veu si belle compaignie . Si print courage , et se mit en la garde de Dieu , et vint jusques au plus près des derniers , tout paoureux et tremblant et dit : « Dieu vous gard , messeigneurs . Vueillez sçavoir que le roy d'Angleterre mon maistre , que vient icy après moy , m'a envoyé vers vous pour savoir qui estoit le cappitaine et seigneur de si belle compaignie . » 
« Amy » , dit l'ung d'eulx , « elle est a Jehan de Paris nostre maistre . » 
« Et est il icy ? » 
« Ouy » , respondirent les François , « il chevauche bien loing devant . » 
« Et vous semble » , dit il , « que je puisse parler a luy , et quel cheval il chevauche ? » 
« Vous pourrez bien parler a luy , mais que vous vous hastez ung peu de chevaucher . » 
« Et comment le congnoistré je ? » 
« Vous le congnoistrez par ce qu'il est habillé comme les aultres , mais il porte une petite verge blanche en sa main . » 
Si dit le herault , « Grant mercy . » Adonc chevauche le herault parmy la presse , voyant si grant triumphe qu'il en estoit quasi en reverie . Si chevaucha tant qu'il vit celuy qu'il demandoit ; si vint a luy et le salua en disant : « Treshault et puissant , je ne sçay voz tiltres par quoy vous puisse honorer , si me aurez pour excusé . Plaise vous sçavoir , mon tresredoubté seigneur , que le roy d'Angleterre , mon maistre , m'a icy envoyé par devers vostre seigneurie , sçavoir quelz gens vous estez , car il est icy bien près , et desire fort estre en vostre compaignie . » 
« Mon amy , vous luy pourrez dire que je me recommande a sa bonne grace , et que s'il chevauche ung peu legierement , nous pourra actaindre , car nous ne chevauchons pas trop fort . » 
« Et que lui diray je qui vous estes ? » 
« Mon amy , dictes luy que Jehan de Paris suis appellé . » 
Le herault ne l'oza plus interroguer , doubtant luy desplaire . Si s'en retourna vers son seigneur tout esmerveillé de ce qu'il avoit veu . Si chevaucha si fort qu'il vint devers le roy , et quant fut a luy , luy compta les triumphes et merveilles qu'il avoit veues et ouyes , et luy dit qu'ilz estoient environ deux cens chevaulx tous d'une livree , et estoient les chevaulx tous d'ung poil , et y avoit cent hommes et cent pages , tous d'ung mesmes habit et de mesure d'eage , les plus belles gens que jamais il avoit veuz . « Si croyrois je plus tost que ce fussent esperitz que corps mortelz . Toutesfoiz , suis venu a eulx et ay tant fait que j'ay parlé a leur maistre , lequel j'ay salué de par vous , et m'a dit qu'il estoit nommé Jehan de Paris , car plus avant ne l'ay ozé interroguer , et si n'y a difference entre eulx et luy , si non qu'il porte ung baston blanc en sa main , et est merveilleusement bel par sus tous les aultres , et ne chevauche pas fort que tost ne l'ayez aconceu . » 
« Or chevauchons » , dit le roy d'Angleterre , et alors dit au plus principaulx de ses barons qu'ilz chevauchassent au près de luy en belle ordonnance . Si chevaucherent tant qu'ilz vindrent joindre jusques aux derniers . Et quant il les vit , il en fut moult esmerveillé ; toutesfoiz les salua moult doulcement , et ilz luy rendirent son salut . « Messeigneurs » , dit le roy anglois , « je vous prie que me vueillez monstrer Jehan de Paris , pour ce que l'on m'a dit qu'il est seigneur de ceste belle compaignie . » 
« Sire , dirent ceulx , nous sommes ses serviteurs ; si le trouverez ung peu plus avant , ou il porte ung baston blanc en sa main et chevauche devant pour l'amour de la pouldriere . » 
« Je vois parler a luy . » 
« En bonne heure » , dirent ilz . 
Tant chevaucha le roy , regardant de ça et de la , qu'il vint jusques a Jehan de Paris , lequel il salua moult doulcement en disant : 
« Dieu doint honneur et joye a Jehan de Paris , et a sa belle compaignie . Ne vous desplaise , car je ne sçay le tiltre de vostre principalle seigneurie . » 
« Sire » , dit Jehan de Paris , « vous le sçavez bien , car c'est mon droit tiltre que Jehan de Paris . Vous soyez le tresbien venu , et s'il vous plaist me direz le vostre . » 
« Voulentiers » , dit le roy , « je suis le roy des Anglois appellé . » 
« En bonne heure » , dit Jehan de Paris , « et ou allez vous en ces marches ? » 
« Certes » , dit le roy , « je m'en vois marier en Espaigne a la fille du roy du pays . » 
« En bonne heure , par Sainct Piquault » , dit Jehan de Paris . 
« Et vous » , dit le roy , « en quel pays allez vous ? » 
« Certes » , dit Jehan de Paris , « je m'en vois passer le temps par les pays , car je me esmaye a Paris ; et pour ce ay desliberé d'aller jusques a Bourdeaulx et ailleurs , si le courage le me conseille . » 
« Or me dictes , beau sire » , dit le roy , « s'il est vostre plaisir , de quel estat estez vous qui telle compaignie menez , car c'est la plus belle que je vis oncques . » 
« Certes » , respondit il , « je suis filz d'ung moult riche bourgeois de Paris que trespassa il y a longtemps , et me laissa moult de biens . Si m'en vois en despendre une partie et puis j'en amasseray de l'aultre . » 
« Comment amasser » , dit le roy , « et menez vous tout ce train a voz despens ? » 
« Ouy certes , et est bien peu de chose quant a moy , veu ce que mon pere m'a laissé . » 
« Par ma foy » , dit le roy , « vous en serez bien tost a bout , car il n'y a roy sus la terre que n'en fust bien las et chargé de entretenir ung si bel estat . » 
« Certes » , dit Jehan de Paris , « il ne vous en fault ja soucier , car j'en ay bien plus ailleurs . Or chevauchons plus fort , car il nous fault aller anuyt coucher près d'Orleans . » Si s'en vont chevauchant plus fort que n'avoient acostumé . Et le roy disoit par fois a ses gens : « Cest homme est bien fol de ainsi allant despendant le sien par le pays a si grant triumphe et honneur , et , fut il roy ou empereur , il a ung beau train . » 
« Sire , dirent ses gens , il a moult belle contenance , et ce il ne fust bien saige , il n'eust sceu assembler , pour argent qu'il aye , une telle compaignie . » 
« Bien est vray » , dit le roy , « je ne sçay que y pencer , mais ce m'est une chose moult impossible a croire que le filz d'ung bourgeois de Paris puisse maintenir tel estat . » Puis picquoit et venoit parler a Jehan de Paris , qui ne tenoit compte de luy que bien a point et en bonne forme . Si tenoit une moult belle gravité et avec ce belle contenance . Quant ilz furent près d'ung lieu nommé Artenay , Jehan de Paris va dire au roy d'Angleterre , qui moult fort le regardoit : « Sire , s'il est de vostre plaisir , vous vous en viendrez soupper avecques moy et ferons bonne chere . » 
« Grant mercy » , dit le roy , « mon amy , mais je vous prie que viengnez avecques moy , et deviserons des choses que avons veues . » 
« Non feray » , respondit Jehan de Paris , « je ne laisseroye pour riens mes gens . » Et en parlant de beaucop de choses , chevaucherent tant qu'ilz vindrent audit lieu pour loger , la ou il trouva ses fourriers qui avoient acoustré les logis le plus sumptueusement que l'on pourroit deviser , car les cuysiniers et maistres d'hostelz alloient tousjours devant a celle fin que tout fut prest quant il seroit arrivé , ce que le roy d'Angleterre ne faisoit pas , pour ce luy failloit prendre en gré ce qu'il trouvoit par les hostelleries , qui souvent estoient mal acostrees . Quant ilz furent arrivez au près de la ville chascun s'en alla en son logis avec leur compaignie . 
Quant Jehan de Paris fut entré en son logis , il fut moult joyeulx pour ce qu'il estoit bien acoustré et le soupper prest , auquel avoit grant quantité de venaison et voullataille de toutes sortes , car il y avoit gens qui ne faisoient aultres choses que d'aller a travers pays pour trouver et achepter ce que leur estoit necessaire , par quoy riens ne leur failloit . Les gens du roy d'Angleterre firent tuer beufz et montons , et de vieille poulaille qu'ilz trouvoient ; vous povez pencer si elle estoit fort tendre . Quant il fut temps de soupper , Jehan de Paris fit porter au roy d'Angleterre , en grans platz d'or , de viande de toutes sortes et vin a grant foison , dont le roy et tous les Anglois furent plus esbays que devant . Toutesfoiz il les mercia , et se assit au soupper , tandis que la viande estoit chaulde , car son soupper n'estoit pas prest , et si n'y avoit pas grant chose que attendue deust estre . Grant parlement estoit entre ses gens et le roy de Jehan de Paris ; les ungs disoient : « Il est bien fol de ainsi legierement despendre ung si grant tresor , lequel est impossible qu'il luy puisse longuement durer . » Les aultres disoient : « Par Dieu , si a il une moult belle contenance et ressemble bien estre sage homme . - Certes , dit l'aultre , je m'esmerveille de la grant hausterité qu'il tient , car il ne tient compte du roy nem plus que de son pareil . » 
« Mais ou a il si tost trouvé telle provision , dit le roy , comme il nous a envoyé , ne quelle vaixelle a il ? Vrayement c'est une choze bien dure a croire a qui ne le verroit , toutesfoiz c'est ung beau passetemps que d'estre en sa compaignie . Plust a Dieu qu'il voulsist tirer nostre chemin . » 
« Certes , sire , dit ung Anglois , si fait il jusques a Bourdeaulx , comme il dit . » 
« J'en suis moult joyeulx , dit le roy . Nous n'avons riens que luy envoyer , mais je veulx que vous soyez qui l'irez remercier des biens qu'il nous a envoyez , et luy dire s'il veult venir coucher en nostre logis , car je croy que nous avons le meilleur quartier , et si verrez son estat et façon de faire . » 
« Voulentiers , sire , y irons et vous en sçaurons a dire quelque chose , s'il leur plaist nous laisser entrer , et Jehan de Paris de par vous saluerons et sa noble compaignie . » 
Les barons du roy d'Angleterre s'en allerent au quartier de Jehan de Paris , qu'ilz trouverent tout fossoyé et barré de taudis , et gardes armez a la porte . Si furent tous esmerveillez , et demanderent ausdicts gardes a qui ilz estoient . Et ilz leur respondirent : « Nous sommes a Jehan de Paris . Et vous , a qui estes vous ? » 
« Messeigneurs , nous sommes , dirent les Anglois , au roy d'Angleterre que nous envoye devers Jehan de Paris luy remercier les biens qu'il a envoyez a nostre maistre ; s'il vous plaist , nous ferez parler a luy . » 
« Voulentiers , dirent ilz , car il nous a commandé que aux Anglois ne soit riens refusé , pour ce qu'ilz sont venus en sa compaignie . » Les barons entrerent tous esmerveillez de ce qu'ilz veoient , et quant ilz furent devant le logis de Jehan de Paris ilz trouverent aultres gardes que la porte gardoient , ausquelz ilz firent reverence , et leur dirent la cause de leur venue . Et lors le cappitaine de celle garde alla savoir si on les laisseroit entrer , lequel fut incontinant revenu , et dit aux Anglois : « Messeigneurs , nostre maistre est a table , mais ce non obstant , il veult bien que vous entrez . Or vous en venez après moy . » Adonc se mit devant , et les barons après . Et quant il entra en la salle ou Jehan de Paris estoit , il se gecta a genoulz ; aussi firent les Anglois quant ilz virent ung tel estat , et que Jehan de Paris estoit a table tout seul , et ses gens au tour de luy en si belle sillence , et ceulx a qui il parloit mectoient tousjours le genoil a terre . La salle estoit toute tendue de moult riche tapisserie , et le ciel et le pavement aussi tout tendu . Jehan de Paris bienveigna les Anglois , et leur fit grant chiere , et en souppant devisa longuement avec eulx . Et quant il eut souppé et graces furent dictes , instrumentz de toutes sortes commancerent a sonner en grant melodie . L'on mena soupper les Anglois avec les barons de France ; si furent moult haultement servis , et tout de viande chaulde , si s'en esmerveilloient grandement de la grant largesse de biens qui y estoit , et de la grant quantité de vexelle d'or et d'argent qui y estoit . Après soupper les Anglois prindrent congié , et s'en retournerent au roy , auquel ilz conterent tout au long ce que avoient veu , dont il fut de plus en plus esbay . Si ne sçavoit que dire , mais que point ne le laisseroit tant que leur chemin il vouldroit tenir . 
Quant vint au matin , Jehan de Paris alla a l'esglise , ou on luy avoit fait tendre ung moult riche et beau pavillon . Puis fut commancée la messe a beaux chantres qu'il menoit avecques luy . Il y eut des Anglois qui l'alerent bien tost racompter au roy , lequel s'en vint le plus hastivement qu'il peut a l'esglise . Jehan de Paris luy manda qu'il vint en son pavillon , si l'alerent querir et luy dirent : « Sire , Jehan de Paris vous prie que veniez en son pavillon , si serez mieulx a vostre aize . » Le roy leur dit : « Voulentiers je iray . » Et quant le roy entra dedans le pavillon , il salua Jehan de Paris , lequel luy rendit son salut , et luy fit plasse auprès luy , et faisoit moult beau veoir ledict pavillon par dedans et les beaux carreaulx et oreilliers qui y estoient . Aussi faisoit beau veoir les ornemens de sa chapelle , qui estoient moult fort beaux et riches . Quant la messe fut dicte , chascun print congié , et s'en vindrent en leurs logis pour desjeuner . Jehan de Paris envoya au roy d'Angleterre de viande toute chaulde comme il avoit fait le soir . Puis monterent a cheval et chevaucherent en la maniere que avez ouy jusques a Bourdeaux . Et tousjours Jehan de Paris avoit ses logis faitz et aournez , et fournis de vivres a planté , et a chascun repas il en envoyoit au roy d'Angleterre , que moult c'esmerveilloit dont icelle viande pouvoit venir , et en cy petites bourgades comme ilz logeoient aulcuns soirs . 
Ung jour comme ilz chevauchoient par dela Bourdeaux , le roy anglois demanda a Jehan de Paris se il yroit jusques a Bayonne . Et Jehan de Paris luy respondit que ouy . « Plut a Dieu , dit le roy , que vostre voyage s'adressat de venir jusques en Espaigne , car j'en seroye moult joyeulx . » 
« Certes , dit lors Jehan de Paris , a l'aventure si fera il , car si le vouloir m'en prent , je l'acompliray , s'il plaist a Dieu ; a aultre chose ne suis je subgect après Dieu , si non a mon vouloir , car pour homme qui vive je ne feroys que a ma voulenté . » 
« C'est grant chose , dit le roy , que ce vous vivez longuement en ce monde il vous fauldra changer propoz , ou vous pourrez bien savoir que veult dire soufferte . » 
« Certes , dit Jehan de Paris , de ce n'ay je garde , car la Dieu mercy , j'ay des biens assez , plus que n'en pourray en tout mon vivant gaster a tenir l'ordre que je tiens et l'estat que je maine . » 
Le roy regarda ses gens en disant a soy mesmes que cest homme n'avoit pas bon sens naturel , et estoit tout esbay tant qu'il ne savoit que y pencer . Mais tant y avoit que Jehan de Paris tenoit le roy le plus aize que oncques en son vivant eut esté . Ung jour comme ilz chevauchoient entre Eibe Faviere et Bayonne , il se mit tresfort a plouvoir . 
Quant Jehan de Paris et ses gens virent que la pluye venoit a force , ilz prirent leurs manteaux et chapperons a gorge , et vindrent jusques auprès du roy d'Angleterre que commença a les regarder en tel estat qu'ilz n'avoient garde de la pluye , et alors le roy luy dit : « Jehan de Paris , mon amy , vous et voz gens avez trouvez bons habillemens contre la pluye et le maulvais temps . » Car luy ne ses gens n'avoient nulz manteaulx , pour ce que au temps d'alors , n'en usoient point en Engleterre , et aussi ne sçavoient pas la maniere de les faire . Et si portoient les Anglois leurs bonnes robbes qu'ilz avoient fait faire pour les nopces , car en leur pays n'estoit point nouvelles de porter malles ne mener bautz , par quoy vous povez pencer en quel point povoient estre leurs robbes . Les unes estoient longues , les aultres courtes , les aultres fourreez de martres , de renards et de plusieurs aultres fourrures qui c'estoient retraictes pour l'amour de l'eaue , et le lendemain eussiez veu le drap que floctoit sur lesdictes forrures qui estoient gastees et retraictes . Lors respondit Jehan de Paris au roy en ceste maniere : 
« Sire , vous qui estes roy d'Angleterre , et grant seigneur , deussiez faire porter a voz gens maisons pour eulx couvrir en temps de pluye . » Le roy d'Angleterre pour ces parolles ce print moult fort a rire et luy va respondre : 
« Par Dieu , mon amy , il fauldroit avoir des holiffans grant planté a porter tant de maisons . » Puis se retira vers ses barons en disant et riant : 
« N'avez vous pas bien ouy se que ce gallant a dit ? Ce monstre il pas bien que c'est ung follastre ? Il luy est advys , pour le grant tresor qu'il a , lequel il n'a pas acquis , que riens ne luy est impossible . » 
« Sire , dirent les barons anglois , c'est ung beau passe temps que d'estre auprès de luy , si ne vous en debvez ennuyer , mesmement car il vous fait beaucoup de plaisirs , et si en passez plus legierement le païs . Que plust a Dieu qu'il voulsist aller avecq vous aux nopces , car tout vostre estat en seroit honnoré , mais que il se voulsist allouer a vous , en luy donnant une bonne somme d'argent . » 
« Je le vouldroys bien , dit le roy , mais se il ne se disoit a nous , ce nous seroit une grande mesprison , car peu priseroient les dames noz estatz contre le sien . » 
« Par Dieu , dirent les barons , sire , vous dictes vray . » Si laisserent du tout le parlement les Anglois , car la pluye les chargoit tant qu'il n'y avoit celuy a qui le logis ne luy tardist . Quant ilz furent en la ville , chascun s'en alla logier au logis qui luy estoit appareillé . Si envoya Jehan de Paris au roy d'Angleterre de ses biens . 
Le lendemain au matin partirent et vindrent logier a Bayonne . Et le lendemain matin se partirent dudict Bayonne , et se mirent aux champs , et en chevauchant , trouverent une petite riviere qui estoit moult maulvaise , car il s'i noya plusieurs Anglois , comme vous orrez . 
Quant ilz furent arrivez auprès de la riviere , le roy d'Angleterre et ses gens qui estoient devant , se mirent a passer la riviere a gué , ou il y en eut de trois a quatre vingts de noyez qui estoient mal montez , dont ledict roy fut moult desplaisant . Jehan de Paris , qui venoit après tout bellement , qui ne s'esmayoit guieres de celle riviere pour ce que luy et sa compaignie estoient bien montez , commancerent a passer les ungs après les aultres , en telle fasson et maniere que tous passerent , par la voulenté et grace de Dieu sans nul peril ne danger , car la riviere estoit devenue grosse et avoit abbatu le pont qui y estoit , par quoy il y avoit grant dangier , mais Dieu a celle foiz garda Jehan de Paris et ses gens d'estre noyez . Le roy d'Angleterre estoit au bourt de la riviere , lamantant et plourant ses gens qu'il avoit pardus , et regardoit comme Jehan de Paris et ses gens passoient , dont estoit fort esmerveillé de ce que personne des gens de Jehan de Paris ne demouroient en la riviere . Et quant ilz furent dehors oultre , le roy commensa a dire a Jehan de Paris : 
« Mon doulz amy , vous avez heu meilleur adventure en ceste riviere que moy , qui y ay pardu plusieurs de mes gens » . Lors Jehan de Paris se print a soubzrire et luy dit : 
« Je m'esmerveille de vous qui estes si puissant et riche , que vous ne faictes porter ung pont pour passer voz gens , car quant il vient aux rivieres passer , il leur seroit bien necessaire . » Le roy se print a rire , nonobstant sa perte , et dit : « Par Dieu , vous me baillez de bonnes raisons . Or sus , chevauchons , car je suis fort moillé , et vouldroys estre au logis . » Si luy dit Jehan de Paris comme celuy qui faignoit ne l'avoir point entendu : 
« Sire , chassons ung peu par ces bois . » 
« En bonne foy , dit le roy , je n'ay talant de railler a ceste heure . » Si chevaucherent fort , tant que chascun arriva en son logis , la ou les Anglois se plaignoient et lamentoient de leurs parens et amys qui c'estoient noyez en celle riviere ; toutesfoiz firent ilz la meilleur chiere qui leur fut possible , car il leur failloit aller aux nopces , qui fut une partie de oublier leur melencolie et courroux , et sejournerent la de deux a trois jours . 
Quant vint ung aultre jour , ainsi qu'ilz estoient aux champs , et que le roy d'Angleterre avoit oublié partie de sa melancolie , en chevauchant il demanda a Jehan de Paris : 
« Mon doulz amy , je vous prie , dictes nous icy en passant temps par quelle occasion vous venez en ce pays d'Espaigne . » 
« Vrayement , sire , dit Jehan de Paris , je le vous diray voulentiers . Je vous diz et assure pour vray qu'il y peult avoir environ quinze ans , que feu mon pere , a qui Dieu face mercy , vint chasser en ce pays , et quant il s'en partit , il tendit ung petit las a une canne , et je me viens esbatre icy pour veoir si la canne est prinse . » 
« Par ma foy , dit le roy en riant , vous estes ung grant chasseur , que si loing venez cercher vostre gibbier . Par Dieu , si elle estoit prinse , elle seroit pourrie et mangee des vers . » 
« Vous ne sçavez , dit Jehan de Paris , car les cannes de ce pays ne semblent pas aux vostres , car ceulx cy ce gardent moult longuement sans pourrir . » De ceste responce rirent moult longuement les Anglois , pour ce qu'ilz n'entendoient pas a quelle fin il le disoit , et disoient les aulcuns qu'il estoit demy fol . 
Quant ilz furent assez près de la cité de Burgues , ou estoit le roy et la royne d'Espaigne , et en laquelle ville les nopces se devoient faire , le roy d'Angleterre va dire a Jehan de Paris en ceste maniere : « Jehan de Paris , mon bon amy , si vous voulez venir avecq nous jusques a Burgues , et vous avouer pour moy , je vous donray de l'argent bien largement , et si verrez une belle assemblee de dames et seigneurs . » 
« Sire , dit Jehan de Paris , d'y aller je ne sçay que j'en feray , car ce sera selon le vouloir qu'il m'en prendra . Et quant de m'avouer a vous et a vostre subjection , cela ne vous fault impencer , car par Dieu , pour vostre royaulme ne le feroye , ne de vostre argent je n'en ay que faire , car j'en ay plus que vous . » Quant le roy se ouyt ainsi refusé , il en fut moult doulent , et eust bien voulu que Jehan de Paris fut encore en France , doubtant que s'il alloit a Burgues , son estat n'en seroit pas tant prisé contre le sien . Si ne luy en oza plus parler , fors que il luy dit : 
« Par vostre foy , y pencez vous point venir ? » 
« Par mon serment » , respondit Jehan de Paris , « a l'aventure que je iray , a l'aventure que non , selon que je trouveray en moy . » Atant en laisserent les parolles , mais le roy se pensa bien qu'il y viendroit , dont fort se esmayoit , mais aultre semblant n'en oza faire . 
Le soir logerent comme ilz avoient acostumé . Et quant ce vint l'endemain matin , Jehan de Paris dit au roy qu'il ne l'atendit point , car il ne bougeroit d'illec de tout le jour . Et pour ce le roy s'en partit et estoit jour d'ung samedi , et les nopces devoient estre le lundi ensuivant . Tant chevaucha le roy que celuy jour arriva a Burgues , ou il fut receu a grant triumphe et honneur . 
Environ trois ou quatre heures de soir , arriva le roy d'Angleterre a Burgues , ou il fut moult bien receu , car il y avoit une moult belle assemblee . Car avecq le roy d'Espaigne estoit le roy de Portugal , le roy et la royne d'Arragon , et le roy de Navarre , et plusieurs princes et barons , dames et damoiselles sans nombre , qui tous firent grant honneur au roy d'Angleterre . Mais quant la fille du roy d'Espaigne l'eut bien veu et regardé , et qu'elle l'eut en soy bien consideré , elle n'en fut pas trop joyeuse , car saige fille estoit , si se pensa en elle que ce n'estoit pas ce que luy failloit . Toutesfoiz la chose estoit si avancee que aultre remede n'y pouvoit mectre , pour l'honneur de ses pere et mere garder . Si laisserons ung petit d'eulx a parler , et retornerons a Jehan de Paris , qui chevaucha tout le dimenche comme le roy anglois jusques a deux lieues près de la ville , car bien sçavoit le jour des nopces , et s'en vint logier en une petite ville qui estoit a deux lieues de Burgues . Si envoya deux heraulx acompaignez de cinq cens chevaucheurs , au roy d'Espaigne , luy demander logis en la ville pour Jehan de Paris . 
Les deux heraulx estoient tous deux vestus d'ung riche drap d'or , montez sur deux acquenees blanches , tant richement arnechees que c'estoit une merveille a les veoir . Quant ilz furent près de la cité ilz firent demeurer leurs gens là , jusques ilz fussent retournez , et ne menerent que chascun ung page , qui estoient habillez d'ung fin velours violet , et les arnechemens de leurs chevaulx de mesmes . Si s'en entrerent en la ville et vindrent vers le palais du roy , et demanderent a des gens qu'ilz trouverent a la porte se ilz pourroient parler au roy . Et ilz leur demanderent a qui ilz estoient . « Nous sommes , dirent ilz , a Jehan de Paris , que nous envoye icy pour dire aulcunes choses au roy de par luy . » 
L'on l'alla dire au roy d'Espaigne , qui ja estoit a table et toute la baronnie . Si fut dit au roy qu'il estoit arrivé deux heraulx les mieulx en point qu'ilz eussent oncques veuz , « que se disent estre serviteurs d'ung nommé Jehan de Paris , qui les envoye par devers vous . Que vous plaist il , sire , qu'on leur die ? » 
Le roy leur dit : « Entretenez les , et les faictes bien loger jusques nous aurons souppé et puis nous parlerons a eulx . » 
Ce pendant le roy d'Angleterre , qui bien congneut que Jehan de Paris vouloit venir a la feste , commença a parler en ceste maniere : « Mon trescher seigneur , je vous prie que aux heraulx donnez bonne responce , car vous verrez grans merveilles . Je cuyde bien savoir que leur maistre demande . » 
« Et qui est ce Jehan de Paris ? » dit le roy d'Arragon . 
« Sire , dit il , c'est le filz d'ung bourgeois de Paris , qui maine le plus beau et haultain train que oncques homme mena , pour tant de gens qu'il maine . » 
« Et combien en a il ? » Dit le roy d'Angleterre : « De deux a trois cens chevaulx , les plus belles gens et les mieulx acoustrez que vous veistes oncques , a mon advys . » 
« Par Dieu , ce dit le roy d'Arragon , ce seroit une merveilleuse chose se ung simple bourgeois de Paris pouvoit maintenir ung tel estat si longuement comme de venir jusques icy . » 
« Comment , ce dit le roy d'Angleterre , de la vexelle d'or et d'argent de quoy il est servy seullement , est assez bastante pour achepter ung royaulme . Car je vous affie qu'il semble mieulx a ung songe ou fantasie qu'a aultre chose . » 
« Or , par Dieu , dit la royne d'Arragon , il le feroit bon veoir ; si vous prions toutes que , quelque chose qu'il doyve coster , que nous le voyons . » 
« Certes dit le roy d'Angleterre , il est plus fort a contenter en fait d'honneur que vous vistes oncques . Et si vous dy bien tant qu'il ne prise honneur royal nem plus que le sien . Aultrement il est bien doulz , courtois et bien fort communicatif . Mais certes , bien vous diray plus , que il me semble bien , quelque belle maniere qu'il aye , il tient ung quartier de la lune , car il dit des motz aucunesfoiz que n'ont ne chef ne queue . Aultrement l'on le jugeroit pour tressage homme . » 
« Et qu'esse ce qu'il dit , beau filz ? » dit le roy d'Espaigne . 
« Par ma foy , » dit le roy d'Angleterre , « je le vous diray . Ung jour comme nous chevauchions ensemble , il plouvoit tresfort . Luy et ses gens avoient prins certains habillemens qu'ilz faisoient porter a leurs chevaulx , qui moult bien les gardoient de la pluye . Je luy dis qu'il estoit bien en point contre la pluye , et il me respondit que moy qui estois roy devois faire porter a mes gens maisons pour les garder de la pluye . » De ce mot tous ce prindrent a rire . 
« Or , messeigneurs , dit le roy de Portugal , il ne se fault pas mocquer des gens en leur absence , et ne croy point qu'il ne soit ung sage homme , se il a peu trouver la maniere de conduire une telle compaignie si loing ; ce n'est pas vray semblable que ce ne soit sans grant sens ne entendement . » A ses parolles du roy de Portugal donnerent grant foy les seigneurs et dames , car moult sage estoit . 
« Encores n'avez vous riens ouy , dit le roy d'Angleterre . Je vous en diray deux , les plus nouvelles que vous ouystes oncques . Ung jour a passer une riviere , plusieurs de mes gens furent noyez pour l'eaue qui moult roidde alloit et qui estoit hors de rivage . Et comme je regardoye vers ladicte riviere , cy vint a moy , et pour me bien consoler il me va dire : “ Sire , vous qui estes ung puissant roy , deussiez faire porter ung pont pour faire passer a voz gens les rivieres affin qu'ilz ne noyassent . ” Quant il eut dit cela , si commancerent a rire par la salle si fort que c'estoit une terrible chose . 
Quant tout fut appaisé , la fille du roy d'Espaigne , qui tout cecy escoutoit , luy va dire : « Mon trescher seigneur et amy , je vous prie , dictes nous l'aultre qu'il vous a dit . » 
« Certes , dit il , ma mye , voulentiers . L'aultre si est que ainsi que chevauchions ensemble , je luy demandé , pour passer le temps , qui estoit la cause pour quoy il venoit en ce païs . Il me respondit qu'il y avoit bien environ quinze ans que son feu pere estoit venu en Espaigne , et a son retour il avoit tandu ung las a une canne , et il venoit maintenant veoir si la canne estoit prinse . » Quant l'en ouyt ses parolles , le ris fut plus grant que devant . Et tellement fit durer le roy d'Angleterre ce qu'il recitoit de Jehan de Paris que le soupper fut parachevé . Quant les tables furent levees et graces dictes , le roy envoya querir les heraulx et les fit venir devant toute la compaignie , lesquelz entrerent en la salle moult hardiement , et saluerent le roy et la compaignie moult honnorablement comme vous orrez . 
« Sire roy d'Espaigne , nostre maistre Jehan de Paris vous salue , et toute la noble compaignie , si vous prie qu'il vous plaise luy faire deslivrer logis competant pour luy et ses gens en ung quartier de ceste ville a part , et il vous viendra veoir et les dames , aultrement il ne viendra point . » 
« En bonne foy , mes amys , dit le roy , pour logis ne demeurera il pas , car assez luy en feray bailler . » 
« Sire , dirent les heraulx , s'il vous plaist , a ceste heure le nous ferez delivrer , pour veoir s'il y pourra loger . » 
« Je le veulx bien » , dit le roy : et adonc leur bailla ung sien maistre d'ostel et leur dit : « Or allez de par Dieu , mes amys . Et si vous avez a faire de quelque chose , demandez le , et je vous le feray delivrer . » 
« Grans mercis , sire » , dirent les heraulx . Si s'en allerent par la cité et leur vouloient bailler logis pour trois cens chevaulx , mais ilz n'en tindrent compte . Si furent remenez devant le roy , que leur demanda s'ilz avoient assez logis . 
« Par Dieu , sire , nenny , car il nous en fault bien dix foiz autant , avant que nostre maistre et ses gens puissent loger . » 
« Comment , dit le roy , avez vous a loger plus de trois cens chevaulx ? » 
« Oui , sire , plus de dix mille , ou il ne viendra point icy . Il nous fault avoir depuis la grant esglise jusques au bas a la porte . » 
« Et comment , dit le roy , c'est plus du quart de la cité . » 
« Sire , nous ne pouvons a moins , comme verrez demain . » 
« Or , par Dieu , si l'aurez vous demain au bon matin , car les dames desirent moult a veoir vostre maistre . Si ferons anuyt desloger ceulx qui y sont logez , et demain au matin , le trouverez prest . » Atant prindrent congié du roy et luy dirent qu'ilz iroient querir les fourriers pour faire les logis bien matin . 
« Or allez seurement , dit le roy , car il n'y aura point de faulte , et me recommandez a vostre maistre . » Grant parlement fut tenu celle nuyt de Jehan de Paris , si leur tardoit le lendemain matin pour le veoir . Si laisserons d'eulx a parler et dirons des heraulx qui sortirent de la cité , et vindrent vers leurs cinq cens hommes a cheval qu'ilz avoient laissez , lesquelz ne cesserent toute nuyt de eulx acoustrer pour l'endemain . 
Les heraulx chevaucherent toute nuyt pour aller faire leur responce a Jehan de Paris de ce qu'ilz avoient fait et besongné avecq le roy d'Espaigne . Si firent tant qu'ilz arriverent devers Jehan de Paris , et luy compterent au long ce qu'ilz avoient fait , et de la grant beaulté de la pucelle que moult agrea a Jehan de Paris . Si les en fit retourner pour aller conduyre les premiers cinq cens pour faire les logis . Puis appella tous ces princes et barons , et leur pria que bien gardassent ses commandemens , selon la forme et maniere qu'ilz avoient desliberé tenir . Si ne fault pas demander si chascun avoit grant desir de le bien servir et honnorer , car a aultre chose ne taschoient que a faire chose que luy fut agreable . 
Quant vint le lendemain au matin , les seigneurs et dames qui aux nopces estoient venus , et mesmement la fille d'Espaigne , si se leverent moult grant matin , de la grant peur qu'ilz avoient que point ne veissent arriver Jehan de Paris . Si firent clorre tous les sentiers et rues de la ville , affin que Jehan de Paris ne peust passer par aultre lieu que par devant le palais . Et ce pendant qu'ilz en parloient , vecy arriver les deux heraulx avecq les deux pages , au point que devant avez ouy ; puis venoient les cinq cens fourriers après bien en point . Si coururent les nouvelles au palais que c'estoit Jehan de Paris qui venoit . Incontinent qu'ilz ouyrent les nouvelles , vous eussez veu venir gens a si grans flottes que c'estoit une merveilleuse chose , car le maistre n'attendoit pas le varlet , ne le varlet le maistre ; qui pouvoit mieulx aller , alloit . Et quant les François commançerent a approucher le palais , et qu'ilz passoient , le roy s'avansa pour parler a eulx comme voz orrez . 
Le roy d'Espaigne leur dit : « Messeigneurs , vous soyez les tresbien venuz . Dictes nous , s'il vous plaist , lequel est Jehan de Paris , afin de le congnoistre . » 
« Sire , dit l'ung d'eulx , il n'est pas en ceste compaignie . » 
« Et qui estes vous donc ? » dit le roy . 
« Nous sommes , dirent ilz , ses fourriers , que luy venons faire son logis . » Quant les princes qui la estoient et les dames qui celle responce ouyrent , et veoient telle assemblee de fourriers , ilz en furent tous esbays . Si dit le roy d'Espaigne au roy d'Angleterre : « Comment , beau filz , vous disiez que il n'avoit en tout que environ trois cens chevaulx , et ilz sont ja passez plus de cinq cens , et si ne viendra pas sans belle compaignie . » 
« Par mon serment , dit la fille , vela de belles gens et bien en point . Certes , bien debvez festier leur seigneur qui nous vient faire si grant honneur de venir aux nopces , car toute la feste en sera honnoree . » 
« Vrayement , ma fille , dit le roy , vous dictes vray . Si envoyray devers ses gens qui sont venus , pour les faire fornir de linge , vaixelle et tapisserie , et de tout ce que leur sera necessaire . » Si appela son maistre d'ostel , et luy dit : « Allez au quartier qu'avez deslivré a ses gens et leur faictes bailler tout ce que leur fauldra . » 
Le maistre d'ostel si y alla , et les trouva tous enbesongnez . Les ungs faisoient barrieres , les aultres rompoient maisons pour passer de l'une en l'aultre , les aultres tendoient tappisseries qu'il sembloit que ce fut une foire . Quant le maistre d'ostel vit cecy , il en fut tout esbay . Toutesfoiz fit son message et leur dit : « Messeigneurs , le roy m'a icy envoyé devers vous pour vous dire que ce qu'il vous fauldra , soit linge , vaixelle , tapisserie et aultres choses , que je le vous face delivrer . » 
« Sire , » respondit l'ung des heraulx , « grantz merciz au roy et a vous . Certes , il ne nous fault riens , car les chariotz arriveront tantost qui apportent les utenxilles . Et dictes au roy que s'il estoit enserré de tapisserie , vaixelle d'or ou d'argent , nous en avons assez pour nous et pour luy , et si luy en fault , pour ce qu'il a grant seigneurie estrange , comme l'en dit , venez le nous tantost dire , et nous ferons arrester devant son palaix dix ou douze chariotz chargez que bien le forniront . » 
« Grant mercy » , dit le maistre d'ostel . Et atant s'en part tout esmerveillé , et s'en vient au palaix ou il fit son rapport au roy devant toute la baronnie et les dames , qui bien l'escouterent . Moult s'esmerveilloient les barons et les dames du raport que fait avoit le maistre d'ostel . Si ne parloient par le palais que de Jehan de Paris , duquel la venue leur tardoit beaucop . Le roy fit chanter la messe , et tous les princes , barons , seigneurs et dames l'alerent ouyr . Et quant vint vers la fin de la messe , vecy venir ung escuier courant qui vint dire : « Venez veoir arriver celuy Jehan de Paris ; hastez vous tantost . » Les roys prindrent les dames chascun en son endroit , et s'en vindrent aux fenestres du palaix , les aultres sortoient hors en la rue pour le mieulx veoir . 
Alors arriverent deux cens hommes d'armes bien en point , armez et bardez comme tel cas le requiert , et aloit deux trompetes devant et deux tabourins de Souysse et ung phiphre , et estoient montez ces gens sus bons coursiers , qu'ilz vous faisoient saulter et faire gambades que c'estoit ung triumphe a les regarder , et venoient deux a deux en moult belle ordonnance . Le roy d'Espaigne demanda au roy d'Angleterre que estoient ces gens . 
« Sire , » respondit il , « je n'en sçay riens , car point ne les ay veuz au voyage . » Et lors le roy de Navarre , qui tenoit la pucelle par la main , cria par la fenestre : « Qui estes vous , messeigneurs ? » 
« Nous sommes , dirent ilz , les conducteurs des chariotz de Jehan de Paris , qui icy viennent après nous . » 
« Hee , Vierge Marie , dit la pucelle , que vecy bel estat pour ung homme . » 
« Pensez , belle seur , dit le roy de Navarre , que j'en suis tout effrayé ; ce semble mieulx songe que aultre chose . » Ainsi comme ilz parloient , vecy apparroistre les chariotz de la tapisserie , a tout groz coursiers , et en chascun chariot avoit huit groz coursiers moult richement harnechez , et y avoit vingt cinq chariotz , tous couvers de velours sur velours vert moult riche . Quant les dames virent ces beaux chariotz , elles furent toutes ravies , et les seigneurs aussi . « Helas , dit la pucelle , nous ne le verrons point , car il doit estre dedans ces beaux chariotz . » Et lors le roy de Navarre cria a ceulx que les chevaulx desdicts chariotz conduisoient , car a chascun cheval avoit deux hommes a pié , pour mieulx gouverner lesdicts chevaulx que moult fiers et puissans estoient : « Dictes , mes amys , qu'est ce dedans ces beaux chariotz ? » 
« C'est la tapisserie » , dit l'ung . Et quant il en fut passé vingt ou vingt deux , il dit a ung aultre : « Dictes , mon amy , qu'est ce dedans ces beaux chariotz ? » 
« Monseigneur , » respondit celuy , « tous les couvers de vert sont les chariotz de la tapisserie et linge . » Moult furent esmerveillez tous quant ilz ouyrent celle responce . « Haa , mon amy , dit la pucelle au roy d'Angleterre , vous ne nous avez pas tout dit ce que sçaviez de Jehan de Paris . » 
« Par Dieu , ma mye , » respondit le roy d'Angleterre , « je n'en avoye veu si non ce que j'en avoye dit . Si suis moult esbay que ce peult estre . » En tant comme ilz parloient , lesdicts chariotz acheverent de passer . 
Incontinent après les premiers chariotz , en apparurent aultres vingt cinq chariotz a groz coursiers , comme les aultres , mais les chariotz n'estoient couvers que de grans pans de cuyr roge , et tantost le roy de Portugal demanda : « Dictes , messeigneurs , quelz chariotz sont cela , et a qui sont ilz ? » 
« Ilz sont , » firent ilz , « les chariotz de la cuysine de Jehan de Paris . » 
« Par Dieu , dit le roy de Portugal , je me tiendroye bien honnoré d'en avoir demye douzayne de telz , et si en ferois bien mes grans honneurs . » Pareillement dirent tous les aultres . « Hee , doulce Vierge Marie , dit la royne d'Arragon , qui est celuy qui peult mener et entretenir une telle triumphe , et ne le verrons nous pas ? » Et ainsi comme ilz devisoient , l'on leur vint dire que le disner estoit prest . « Helas , pour Dieu , dirent les dames , ne parlez plus de cela , car il n'est plaisir que de veoir ces innumerables richesses . » 
Quant lesdicts chariotz furent passez , en arriva aultres vingt cinq , couvers de damas bleu , et les coursiers harnechez de mesmes comme vous orrez . 
« Or , regardez , dit la pucelle , vecy venir aultres chariotz encore plus riches que les aultres . » Et quant ilz furent près , on demanda a ceulx que les menoient , a qui estoient lesdicts chariotz qu'ilz menoient . Alors respondirent en disant : « Ce sont les chariotz de la garde robe de Jehan de Paris nostre maistre . » 
« O royne des cieulx , quelz habillemens peult il avoir leans ! Et qui ce pourroit ennuyer de regarder cecy ! » Puis crya elle mesmes a la fenestre : « Dictes , mon amy , combien en y a il de la garde robe ? » Si luy respondirent que vingt cinq . « Par Dieu , dit le roy de Portugal , vela assez de richesse pour achepter tous noz royaulmes . Il me semble que je songe quant je voy cecy . » Grant bruit en estoit par toute la cité , et en especial au palais , de la venue de cest homme , car les chevaulx hannissoient et menoient tel bruit que c'estoit merveilles . Le roy d'Angleterre estoit tout estonné de veoir ce qu'il veoit , et ouyoit tous les rappors que l'on faisoit par la cité de cest homme , car de luy ne tenoit on plus d'extime . Mesmement , que pis estoit , il n'avoit loisir ny espasse de parler ny de soy jouer avecq sa fiancee comme il desiroit , dont il estoit fort marry . 
Toutesfois , pour abreger la matiere , ces vingt cinq chariotz furent passez . Tantost vindrent les aultres vingt cinq tous couvers d'ung velours sur velours cramoisi broché d'or moult riche a tout franges d'or de Chippre . Si reluisoient contre le soleil a merveilles . Quant l'on les vit apparoistre chascun s'avança pour regarder . 
« Certes , dit la pucelle , je croy que Dieu et paradis doit arriver a ceste heure . Et que peult estre ce ? Est il homme mortel qui puisse telle noblesse assembler ? » 
« Par Dieu , » respondit le roy de Navarre , « si l'on m'eust dit que c'eust esté le roy de France , je ne m'en fusse pas fort esmerveillé , car c'est ung triumphant royaulme , mais de cestuy bourgeois , je ne sçay que y rimer . Si suis si fort estonné que je ne sçay ou je suis . » 
« Comment , dit la pucelle , vous semble il bien que ung roy de France pourroit bien autant faire comme cestuy ? » 
« Certes , ma doulce seur , je croy que ouy , quant il auroit bien entreprins . » 
« Sur ma foy , dit elle , c'est une merveilleuse besongne ; il me tarde fort que je le voye , sçavoir mon si c'est ung homme comme les aultres . » Tant parlerent que les vingt cinq chariotz furent passez , fors que a ung des conducteurs au quel le roy demanda : « Dictes , mon amy , qu'i a il en ces chariotz couvers de cramoisi ? » 
« Sire , dit il , c'est la vaixelle et bagues de Jehan de Paris . » Et incontinant après va arriver deux cens hommes d'armes tous em point comme pour combatre , et venoient quatre a quatre en moult belle ordonnance et sans bruyt . Le roy d'Espaigne appella le premier , qui portoit ung penom en sa lance , et luy dit : « Messeigneurs , Jehan de Paris est il en ceste compaignie ? » 
« Sire , dit celuy , nenny . Il ne viendra encores de deux heures , car luy et ses gens disnent aux champs , mais nous sommes commis pour la garde de ces vingt cinq chariotz que passent cy devant . » 
Quant les chariotz et les deux cens hommes d'armes eurent passé , le roy va dire que l'on allast disner ce pendant , mais les dames luy firent requeste que pour Dieu il laissast bonnes gardes a la porte qu'ilz vinssent dire de bonne heure les nouvelles quant il viendroit , car , comme elles disoient : « tous ces gens sont passez , si n'amenera pas grant monde avecq luy , et point ne le verrons arriver . - Ne vous en souciez , dit le roy , car j'en seroye plus doulant que vous ; si y mectray si bonne garde que bien en sçaurons les nouvelles . » Ilz s'en allerent disner , mais oncques ne fut parlé en toute la table que des grandes merveilles qu'ilz avoient veuez , dont le roy d'Angleterre estoit tout estonné , si ne pouvoit faire bonne chiere , mais la royne d'Espaigne , que moult sage dame estoit , l'entretenoit au mieulx qu'elle pouvoit . Quant ilz eurent disné et graces dictes , si commancerent a deviser des nopces , mais veez cy venir deux escuyers que dirent : « Venez veoir la plus belle compaignie que oncques fut veue sus terre . » Lors saillirent les roys avecq les dames , barons et chevaliers , tenant chascun une damoiselle par la main selon leurs degrez , et s'en vindrent les ungs aulx fenestres , les aultres en plaine rue , que tant estoit plain de peuple d'ung costé et d'aultre que c'estoit une chose infinie . 
Tantost arriverent six clerons moult bien em point qui sonnoient si melodieusement que c'estoit une belle chose de les ouyr . Puis venoit ung homme d'armes , monté sus ung grant coursier bardé , qui portoit l'enseigne , et après luy venoient deux mille archiers bien montez et bien en point qui tous avoient hocquetons d'orfaverie que moult fort reluisoient contre le soleil . Le roy d'Espaigne demanda a celuy qui l'enseigne portoit si Jehan de Paris estoit illec . Et il luy respondit que nenny , « cecy sont les archiers de sa garde que je guide . » 
« Comment , dit le roy , m'apelez vous cecy archiers qui tous semblent estre grans seigneurs ? » 
« Par Dieu , dit le cappitaine , vous direz bien aultre chose avant qu'il soit arrivé . » Si passa oultre , menant ses gens le petit pas , deux a deux , en belle ordonnance . Il ne fault pas demander comment ilz estoient diligemment regardez d'hommes et femmes ; si n'eussez ouy ung seul mot sonner , tant estoient enclins a regarder les merveilles que veoient . 
Tantost vint ung des heraulx de Jehan de Paris au palaix demander au roy la clef d'une petite esglise pour y ouyr vespres , car Jehan de Paris les vouloit ouyr ce jour , pour ce qu'il estoit dimenche . Le roy luy dit : « Mon amy , vous aurez tout ce que vous sçauriez demander , mais je vous prie que , si bonnement povez icy demeurer , pour nous monstrer Jehan de Paris , que demeuriez . » 
« Je ne puis , dit le herault , a present , mais je vous laisseray mon page , que le vous monstrera . Il ne viendra pas encores , car trop y a de ses gendarmes a venir que entreront premier que luy . » Si s'en alla , et commenda a son page que tout leur monstrast . La pucelle appella le page , que moult bien estoit aprins , et luy demanda son nom . Et il respondit que Gabriel s'appelloit . « Or , Gabriel , dit elle , je vous prie que point ne vous departez de moy , et veez cy cestuy anneau que je vous donne . » 
« Grant mercy , dame » , dit le page . 
« Helas , mon amy Gabriel , viendra encores Jehan de Paris ? » 
« Ma damoiselle , dit il , non pas , car il y a a venir premier ces gensdarmes . » 
« Et comment , dit elle , ne sont ce pas ceulx icy que passent ? » 
« Nenny , dit le page , ce ne sont que ses archiers de l'avantgarde , que sont deux mille , et aultant en l'arrieregarde . Je ne sçay s'ilz viendront avecques les hommes d'armes ou après . » Les roys et les dames escoutoient le page dont ilz estoient tous esbays . « Et comment , dit le roy d'Arragon , va il en quelque guerre qu'il maine tant de gensdarmes ? » 
« Certes , dit le page , nenny , car ce n'est que son droit estat qu'il entretient tous les jours . » 
« Par Dieu , dit le roy , c'est la plus estrange chose de quoy jamais ouysse parler . » 
Tantost vindrent aultres six clerons comme les aultres , et leur capitaine devant , qui guidoit les aultres deux mille . « Par Dieu , ce dit le roy d'Angleterre , je croy que ces gens entrent par une porte et sortent par l'aultre pour nous faire icy muser . » 
« Vrayement , dit le roy de Portugal , ce seroit finement fait . » Si envoya deux barons au quartier du logis de Jehan de Paris , qui allerent tout visiter . Et quant ilz furent retournez , ilz vindrent faire leur raport de ce qu'ilz avoient veu . Tous furent espouventez , car tous ceulx , comme ilz disoient , ainsi comme ilz arrivoient , on prenoit leurs chevaulx , et se mectoient en belle bataille , en moult fiere ordonnance . « Et vous di bien tant , ce dit celuy qui le raport faisoit , que ce vous prenez tant soit peu de noize a eulx , ilz sont gens pour oultrager tant que vous estez . Si n'a pas esté bien regardé ne advizé de mectre tant de gens en ceste ville . » 
« Par Dieu , dit le page qui la estoit , lequel estoit bien duit et fait a entretenir dames et seigneurs , car aultrement n'eust eu la charge de demeurer en ce lieu , il ne vous en fault doubter , car ilz ne viennent icy pour aulcun mal ne desplaisir vous faire . Et tant y a que quant vous luy feriez reffuz , et il se courrossoit contre vous , ja vostre cité ne vous garantiroit de sa puissance . » 
« Or vrayement , dit le roy d'Espaigne , il soit le tresbien venu , car grant joye et grant honneur nous fait . » En tant passerent les aultres deux mille archiers , que fort furent regardez des gens , tant du palais comme de la cité . 
Après que les archiers eurent passé , arriva ung bel homme , grant et bien formé , qui estoit vestu d'ung drap d'or a tout ung grant baston en sa main sur une moult belle acquenee grise , et après luy venoient les cent pages d'honneur de Jehan de Paris , tous vestus d'ung moult beau velours cramoisi , et les pourpoins de satin broché d'or moult riche , montez tous sur chevaulx grisons harnechez de velours cramoysi comme les robes des pages , semez d'orfaverie doree bien espesse . Si venoient leur petit train moult bien arrengez deux a deux , et les faisoit merveilleusement beau veoir , car ilz avoient estez choisis a l'eslite , et avoient les cheveulx aussi blondez que fin or , qui leur batoient jusques sur leurs espaules . Bien estoient dignes d'estre regardez , et aussi estoient ilz , de plusieurs et en maintes manieres . La pucelle cuydoit bien de vray que celuy qui alloit devant les pages fut sans nulle doubte Jehan de Paris . Si se leva debout pour le cuyder saluer , et aussi firent plusieurs barons et dames , mais le page , que beaucop sçavoit , s'en apparceut et dit : « Ma damoiselle , ne vous bougez jusques je le vous diray , car celuy que vous voyez la est le maistre d'hostel de nostre maistre , qui est ceste sepmaine en office ; ilz sont quatre que servent par sepmaines , et il maine les pages après luy pour aller veoir comment les logis sont en point . » 
Veez cy arriver une moult belle compaignie avec les trompetes , lesquelles furent tantost oyes de ceulx de la ville . Si estoient toutes couvertes d'orfaverie et les chevaulx aussy jusques en terre , et estoient douze trompettes . Après venoit le cappitaine , que portoit une grant baniere de taffetas bleu , mais il n'y avoit nulles armes , de peur d'estre congneuz . Si estoit monté sur ung beau et merveilleux cheval , tout couvert d'ung damas violet semé d'orfaverie , et estoit habillé de mesmes couleurs . Si le cheval estoit fier , aussi estoit le maistre qui dessus estoit . Et après luy venoient mille et cinq cens hommes d'armes , montez et habillez moult richement : se l'ung estoit bien en point , l'aultre estoit encore mieulx . Le page monstroit aux roys et aux dames tout l'estat et ordonnance , dont fort s'esmerveilloient , et bien disoient tous qu'il estoit pour subjuguer a soy tout le demeurant du monde . 
Quant tous les hommes d'armes furent passez , que longuement durerent a passer , vint ung moult beau chevalier vestu d'ung riche drap d'or semé au rebras de perles et de pierrerie , qui chevauchoit ung grant coursier tout couvert de mesmes , si non que la hosseure estoit de violet . La robe dudict chevalier traynoit plus bas que la hosseure du cheval et estoit fourree ladicte hosseure d'ermines moult richement . Cestuy portoit en sa main une espee dedans son fourreau , et estoit ledict fourreau tout couvert de riche pierrerie que fort estincelloit contre le soleil . Lors le page cria haultement , tant qu'il fut ouy des seigneurs et dames du palais , en disant : « Or , ma damoiselle , veez la celuy qui porte l'espee de Jehan de Paris . Certes , ilz sera icy maintenant . » 
« Helas , mon amy , regardez bien , a celle fin que le nous monstrez de bonne heure . » 
« Si feray je , dit le page , n'en doubtez point . » 
Si eussiez veu venir six cens hommes tous montez sus grisons d'ung poil et d'une sorte , et de semblant d'harnois , tous semez d'orfaverie tout au long des bors , tant que c'estoit belle chose que de les veoir , car par dessus les croppes des chevaulx avoit grosses campanes d'argent qui estoient attachees a grosses chaines d'argent toutes dorees , qui menoient grant bruit , et les seigneurs qui montez estoient dessus estoient tant beaulx qu'ilz ressembloient proprement anges , et si estoient tous vestuz d'ung riche velours cramoisi et pourpoins de satin broché d'or comme les pages qui estoient devant passez . Si venoient deux a deux en moult belle ordonnance , et bien monstroient qu'ilz estoient gens de grant estat et honneur . Le page vit venir de loing Jehan de Paris ; si appella la pucelle en disant : « Or sus , ma damoiselle , je me vois acquiter envers vous , car je vous monstreray le plus bel crestien , le plus noble , et le plus gracieux que vous veistes oncques , c'est Jehan de Paris , mon maistre . » 
Lors dit le page : « Ma damoiselle , regardez la en bas , celuy qui porte ung petit baston blanc en sa main et ung colier d'or au col . Regardez comment il a les cheveulx jaulnes , l'or de son colier ne luy change point la couleur de ses cheveulx . » Si fut moult joyeuse la pucelle des parolles que le page luy disoit . Si arriva Jehan de Paris moult richement habillé et a l'entour de luy avoit quatre lacquetz , deux de ça et deux de la , habillez tous de drap d'or . Quant la pucelle l'eut apparceu , elle devint si roge qu'il sembloit que le feu luy sortist du visaige , si fut toute ravye . Et le roy de Navarre , qui bien l'apparceut , luy estraignit la main . Or elle tint la meilleur contenance que a elle fut possible , et quant Jehan de Paris fut au droit d'elle assez près , elle luy tendit ung couvrechief de plaisance que elle avoit en sa main , en le saluant bien doulcement . Et quant Jehan de Paris la vit si belle , si fut feru du dart d'amours , comme a vous aultres messeigneurs les amoureux sçavez bien . Si broche le cheval des esperons , qui fit ung tel sault que en saillant print le couvrechef et osta son bonnet et fit la reverence et mercia la damoiselle . Si passe oultre , et ses gens après luy . Le roy d'Espaigne et tous les aultres seigneurs et dames furent moult joyeulx du beau recueil que la pucelle luy avoit fait , sans en avoir esté de nul advertie . Et disoient tous que moult bien et honnestement l'avoit fait la pucelle , et encores mieulx le jouvencel , mais de ce n'estoit pas trop joyeulx le roy d'Angleterre , car en son cueur pene soit que ce luy pourroit tourner a quelque dommage et deshonneur ; nonobstant fallut qu'il print en pacience et luy fallut faire la meilleur contenance qu'il luy estoit possible pour son honneur . 
Quant Jehan de Paris fut entré comme avez ouy , arriverent les cinq cens hommes d'armes de l'arrieregarde , qui estoient demourez derriere pour secorir Jehan de Paris s'il en eust eu necessité . Si furent merveilleusement esbays les seigneurs et dames de veoir tant de gens . Si dit la pucelle : « Hee , Dieu de paradis , y a il encores de gensdarmes ? » 
« Ma damoiselle , dit le page , c'est l'arrieregarde de nostre maistre , qui sont cinq cens , de mesmes a ceulx qui sont passez devant . » 
« Par mon serment , dit le roy de Navarre , il feroit mal prendre noise a ung tel seigneur . Je croy que au demeurant du monde n'a point tant de richesse que aujourd'uy nous en avons veue . » 
Quant tout fut passé , il fut entre trois et quatre heures après midi . Les dames vindrent devers le roy luy requerir que son plaisir fut d'envoyer querir Jehan de Paris . Et le roy leur promit qu'il y envoyroit . Si appella le conte de Quarion et ung aultre de ses barons et leur dit comme voz orrez . 
Si leur dit le roy : « Vous voz en irez vers Jehan de Paris , et le saluerez de par moy , et luy dictes que moy et les dames luy prions que son plaisir soit venir en nostre palais pour commancer la feste , et menez avecques vous jusques a cinquante des plus nobles barons de ceans . » 
Tantost partit le conte bien joyeulx avec sa compaignie pour aller faire son message . Et quant ilz commancerent a entrer au quartier qui avoit esté deslivré a Jehan de Paris , ilz furent tous esbays , car ilz trouverent les rues toutes fossoyeez et fortiffieez avecques bonnes barrieres , et gensdarmes a grant nombre que les gardoient , tous en point comme pour combatre . Si trouverent les gardes de la premiere barriere que leur demanderent : « Que demandez vous , messeigneurs ? » 
« Nous sommes , dit le conte , au roy d'Espaigne , que nous envoye a Jehan de Paris . » 
« Et y a il icy duc ou conte ? » dirent les gardes . 
« Ouy certes » , dit le conte . 
« Or entrez doncques avecq vostre compaignie . » Lors entrerent et virent toutes les rues tendues de moult riche tapisserie . Et quant ilz furent venuz devant le logis de Jehan de Paris , ilz trouverent la , grant compaignie de gens d'armes qui avoient haches en leurs mains comme pour combatre , et estoit le cappitaine devant la porte du logis en moult riche estat . Le conte de Quarion luy demanda si pourroit parler a Jehan de Paris . « Et qui estes vous ? » dit le cappitaine . 
« Je suis le conte de Quarion , que le roy d'Espaigne envoye devers Jehan de Paris . » 
« Or me suyvez , dit il , avecq voz gens . » Si se mect devant , et le Conte avecq ses gens après , et quant ilz furent en la premiere salle , que moult estoit grande et toute tapissee , le dessus et les coustez , d'ung drap d'or de haulte lisse , a grantz personnages de la destruction de Troye , la plus riche besongne que l'on sceut veoir , quant ilz eurent une piesse regardé , vint ledict cappitaine que leur dit : « Attendons encores ung peu , car je n'ay peu entrer , pour ce qu'on tient le conseil , si n'ozeroye hurter a l'uys . » Quant ilz eurent ung peu attendu , le cappitaine entendit ouvrir l'uys ; si alla celle part et mena avecques luy le conte de Quarion et sa compaignie . Si parla le cappitaine a ung des chambellans , et luy dit que le conte de Quarion vouloit parler a Jehan de Paris . « Je vois appeller le chancellier , dit le chambellan , qui parlera a vous . » Si ferme l'uys et s'en va querir le chancellier , lequel incontinant il amena . Et quant il fut arrivé , il demanda audict conte : « Que demandez vous , vous aultres messeigneurs ? » 
« Nous venons , dit le conte , parler a Jehan de Paris , de par le roy d'Espaigne . » 
« Et comment , dit le chancellier , est il si fort malade qu'il ne fust peu venir jusques icy dire ce qu'il veult ? Certes , vous n'y pourriez parler , ja ne vous fault icy plus actendre . » 
Quant le conte et ses compaignons ouyrent ceste responce , ilz furent moult esbays , et se mirent a retourner le plus bref qu'ilz peurent . Les dames et damoiselles estoient aux fenestres a grant nombre , attendans la venue de Jehan de Paris . Et quant elles virent venir le conte sans luy , si furent moult desconfortees et marries . Si dit la pucelle au roy son pere : « Helas , monseigneur , nous ne verrons point ce beau prince , car vecy venir le conte de Quarion qui point ne l'amaine . » 
Quant le conte fut entré en la salle , tous vindrent autour de luy , pour escouter la responce qu'il feroit . Si leur compta la maniere comment les rues estoient ja fortiffieez , et les grans gardes que l'entree gardoient . « Par Dieu , dit le roy , il doit estre vaillant guerroyeur , que si bien se veult tenir sus ses gardes . » Après leur compta comment les rues estoient toutes tendues de tapisserie moult riche , et comment ilz estoient venuz jusques devant son logis , ou ilz avoient trouvé le cappitaine de la garde en ung moult riche estat , « lequel nous a mené en une salle tapissee de la plus riche tapisserie que jamais nous vismes , car il n'y avoit guieres aultre chose que fil d'or et d'argent , la ou estoit pourtraicte la destruction de Troye en grantz personnages tous faiz de fin or et de soye , et avons esté la l'espace d'ung quart d'heure , tandis que le cappitaine estoit allé a la porte de la chambre de Jehan de Paris , a laquelle n'a ozé hurter . Si nous a faillu attendre que quelcun aye ouvert l'uys . Le cappitaine , que bien tenoit l'ueil si personne ouvriroit point la porte , a veu ung des chambellans a la porte ; adonc nous a menez a luy , en luy disant : “ Monseigneur le chambellan , veez cy le conte de Quarion que le roy d'Espaigne envoye pour parler a Jehan de Paris . - Or demeurez icy , dit il , et je le iray dire au chancelier . ” Si c'est retiré en la chambre et a fermé l'uys apres luy , et bien tost après a amené le chancelier qui est ung homme de grant representation , que m'a demandé que je vouloye . Et je luy ay respondu que le roy m'avoit envoyé pour parler a Jehan de Paris . Et lors il m'a respondu en ceste maniere : “ Comment , le roy est il si fort malade que il ne luy pouvoit venir dire ce qu'il veult ? Certes , vous n'y pourriez parler . ” “ Si avons esté tous esbays , et le plus tost que nous avons peu nous en sommes retournez vous venir dire la responce . ” Le roy d'Angleterre de ce fut moult joyeux , pensant qu'il ne se trouveroit point a la feste , mais cy fit , dont il fut bien marry , comme vous orrez . Si dit : « Ne vous avois je pas bien dit qu'il avoit la teste lunaticque , et qu'il tenoit du fol ? Et cy c'estoit a moy a faire , je ne le prieroye ja plus . » 
« Par Dieu , dit le roy d'Arragon , si le roy m'en veult croire il le ira convoyer , et je iray avecq luy , et que luy peult cela nuyre , veu qu'il a si noble estat , et qu'il est venu en sa cité , mesmement contre une telle feste , par quoy on ny doit regarder nul ordre . » Les dames furent moult joyeuses de ce que le roy d'Arragon avoit dit , si l'en remercierent grandement . 
« Vrayement , dit le roy d'Espaigne , il vault bien que l'on y aille devers luy , et ne puis croire que ce ne soit ung tressaige homme . Si iray veoir si je le pourray amener , et croyez que ja ne sera ma faulte que ne s'en viengne festier avecq les dames . » 
« Je iray avecq vous » , dit le roy d'Arragon aussi le dirent tous les aultres . Et le roy d'Angleterre , pour faire le bon vallet , va dire : « Certes , messeigneurs , je y iray , car nous sommes longtemps venuz ensemble , si en viendra plus volentiers , car aussi l'avois je ja convoyé de y venir . » 
« C'est moult bien dit , dit le roy d'Espaigne , nous yrons , mon beau filz et moy , et vous demeurerez pour entretenir les dames , dit il au roy d'Arragon et de Navarre et a plusieurs aultres barons et seigneurs , et aussi pour recevoir plus honnorablement Jehan de Paris , car je cuyde qu'il viendra pour moy et pour l'amour de mon beau filz , lequel est venu avecques luy , comme il dit . » 
Ainsi s'en partirent les roys d'Espaigne et d'Angleterre avecq moult belle compaignie . Et quant ilz furent a la premiere barriere , et virent que la rue estoit si fort fortiffiee , ilz en furent moult esmerveillez . Le roy dit aux gardes : « Mes amys , nous voulons aller parler a Jehan de Paris , si vous avez congié de nous laisser entrer . » 
« Et qui estez vous ? » dit le portier . 
« Je suis le roy de ce pays . » 
« Pardonnez moy , sire , car je ne vous congnoissoye . A vous n'est riens fermé , car nous l'avons par exprès commandement . » Et vouloit entrer le roy par le petit huisset , mais le portier ne le voulsit oncques souffrir , ains luy ouvrit toute la grant porte , et ne fut oncques puis fermee , tandis que le roy d'Espaigne fut dedans . Si furent moult esmerveillez les deux roys , quant ilz alloient par les rues , de veoir si belle tapisserie , car il sembloit ung paradis , des delices et plaisances , et des beautés et richesses qui y estoient , et si y estoit tout plain de gensdarmes , ne point ne faisoient semblant de eulx desarmer . Quant ilz furent arrivez devant le logis , si trouverent le cappitaine de la garde , qui a merveilles estoit bel homme , et qui estoit en ung moult riche estat . Le roy luy dit : « Sire , pourrions nous point parler a Jehan de Paris ? » 
« Et qui estes vous ? » dit le cappitaine . 
« Je suis le roy de ce pays , et veez cy mon beau filz le roy d'Angleterre ; si voulons semondre Jehan de Paris a venir aux nopces . » 
« Sire , dit le cappitaine , ne vous desplaise , car je ne vous congnoissoye point , mais je congnois bien le roy d'Angleterre . A vous , sire , n'est riens fermé : si me mectray devant pour vous conduyre . » Lors se mect devant , et le roy d'Espaigne qui tenoit l'aultre par la main , se mect après , avecq grant nombre de gens . Quant ilz furent en la salle du commun , ilz se esmerveillerent fort de la richesse de la tapisserie que illecq estoit . 
Tantost le cappitaine alla hurter a la chambre du conseil , et dit a ung des huissiers que le roy d'Espaigne et d'Angleterre estoient a la porte , qui vouloient parler a leur seigneur . Tantost sortit le chancelier de la chambre , acompaigné bien de cinquante barons en ung moult bel et riche estat , entre lesquieulx estoient les ducz d'Orleans et de Borbon , et plusieurs aultres ducz et contes anciens , car tous les jeunes princes , Jehan de Paris les tenoit avecques luy , du nombre des cent que avez ouy cy devant . Le chancelier receut moult honnorablement les roys et leur compaignie . Si dit le chancelier au roy : « Sire , que venez vous icy faire , qui avez tant de passe temps en vostre palaix ? Vous soyez le tresbien venu en vostre mesme terre . » 
« Certes , dit le roy , je ne me pourroye tenir de venir veoir Jehan de Paris , et le semondre que son plaisir soit venir jusques a mon palais et le sien , veoir les dames , que moult fort le desirent ; si vous prie que a luy me fassez parler s'il est possible . » 
« Par Dieu , sire , il est bien aisé a faire , car il y a exprès commandement que a vous riens ne soit cellé ne fermé , si povez entrer par jour et nuyt , et commander comme en vostre maison . » 
« Grantz mercis » , dit le roy . 
« Or venez donc , sire , dit le chancellier , et je vous monstreray le chemin . » Si les mena en la chambre du conseil , que toute estoit tendue de satin rouge , brouché de fueillaige d'or , le ciel de mesmes et le pavement . Puis vint hurter a la chambre du secret , ou Jehan de Paris estoit en la forme et maniere que vous orrez . 
Premierement , toute la chambre , le ciel et pavement , estoient tendus d'ung velours vert a grans personnages d'or , bien enrichis de perles , ou estoit pourtraict l'Ancien Testament . Au coing de la chambre avoit ung hault siege a trois degrez , couvert d'ung moult riche palle d'or , et par dessus , avoit ung moult riche pavillon , tout fait d'orfaverie esmaillee , a grant nombre de chainettes d'or que tenoient diamans , rubis , esmerauldes , saffirs , et plusieurs aultres pierres precieuses , qui estincelloient merveilleusement . Jehan de Paris et ses cent gentilz hommes estoient tous vestus d'ung drap d'or batu , tant riche que ne le vous sçaurois declairer , et si estoient toutes les robbes jusques en terre , et toutes d'une mesme sorte , fors que Jehan de Paris , qui avoit ung moult riche colier tout couvert de riche pierrerie . L'uissier vint ouvrir la porte pour veoir que c'estoit qui y hurtoit , si trouva ledict chancellier et les deux roys , que dit a l'uissier : « Que fait nostre maistre ? » 
« Monseigneur , dit l'uissier , il est en son siege , qu'il devise avecq ses barons . » 
« Vecy le roy d'Espaigne , dit le chancellier , que le vient veoir » , et alors entrerent dedans la chambre comme vous orrez . 
A l'entree de la chambre le chancellier ce mit a genoil devant Jehan de Paris , disant : « Sire , vecy le roy d'Espaigne que vous vient saluer . » Quant le roy d'Espaigne le vit en si hault triumphe , il ne se peut tenir de s'encliner bien bas en luy faisant la reverence . Et quant Jehan de Paris le vit , se leva de son siege et le vint acoler , en disant : « Sire roy d'Espaigne , Dieu vous maintiengne et toute vostre belle et noble compaignie . Au regart de vostre beau filz , il n'y a guieres que nous nous sommes veuz ; venez vous en soir . » Si le prent par la main et le maine asseoir auprès de luy , puis dit au roy d'Angleterre : « Prenez place ou il vous plaira . » Les barons de Jehan de Paris firent asseoir les aultres , et quant tout le monde fut assis , le roy d'Espaigne parla en ceste maniere : « Jehan de Paris , si je ne vous nomme aultrement , il me doit estre pardonné , car voz gens ne nous ont voulu nommer voz tiltres . Toutesfoiz vous soyez le tresbien venu en ce païs , qui est du tout a vostre commandement . » 
« Grantz mercis » , dit Jehan de Paris . « Je vous prie , dit le roy , qu'il soit vostre bon plaisir de nous faire cest honneur de venir jusques au palais veoir les dames , que moult fort vous desirent . Si y trouverez le roy et la royne d'Arragon , les roys de Navarre et de Portugal , et plusieurs aultres dames et grans barons et seigneurs . Si ne serez pas si honnestement traicté ne receu comme ceans , mais de belles et honnestes dames et damoiselles y a , que vous feront bonne chere . » Les gens du roy anglois estoient tous marris de la grant humilité et amour que le roy d'Espaigne monstroit a Jehan de Paris . « Vrayement , dit Jehan de Paris , vous ne les dames n'estes pas a reffuser ; si ferons collation , et puis les irons veoir . » 
Tantost apporterent espices et confitures de toutes sortes en grans couppes d'or et de pierrerie ; après , les vins de plusieurs manieres , dont le roy estoit tout esmerveillé . Quant ilz eurent fait la collation , Jehan de Paris dit au roy : « Or sus , allons quant il vous plaira . » Si print le roy par la main dextre , et le roy d'Angleterre par la main senestre , et se mectent a chemin . Et quant il fut a la porte de son logis , il dit au cappitaine de la garde qu'il ne menast que ung peu de gens , tous les barons , et les cent hommes de son habit . Tantost ledict cappitaine ce mit devant avec cent hommes d'armes pour faire voye , car grant estoit la presse du peuple de tous estaz . 
Les dames et seigneurs qui estoient demorez au palais furent tous esbays quant ilz virent que les deux roys tant demeuroient , mais il vint ung chevalier courant qui vint dire : « Sus , apprestez vous , car veez cy venir les plus belles gens et les mieulx en point que jamais furent veuz sur la terre . » Grant joye eurent les dames et seigneurs et sur tous en eut grant joye la pucelle a qui le cueur tout sautelloit de joye . Le roy d'Arragon print la royne d'Espaigne , et sa fille fut menee par le roy de Navarre , et le roy de Portugal print la royne d'Arragon , et les aultres princes et barons prirent chascun dame et damoiselle , et se mirent en tresbelle ordonnance . Si les allerent ung peu veoir venir de loing par les fenestres , puis se mit chascun en sa place en disant l'ung a l'aultre : 
« Voyez comment celuy prent honneur devant les roys , que tous deux les mayne et marche le premier ; par Dieu , il est homme de grant haultesse et audace , et ne monstre pas qu'il soit en païs estrange . » 
« Certes , dirent les aultres , il est par tout le plus fort , que luy donne ce courage . » 
« Et , par Dieu , dit la pucelle , la fierté qu'il a luy siet moult bien , car c'est ung droit mirouer de beaulté . » Et a tant veez cy venir et entrer ses hommes de la garde qui tous ensemble saluerent la compaignie , et puis se vont sarrer en une part contre ung coing de la salle , qui sembloit que tous cent ne tinssent pas la place de quarante . 
Estre arrivé , Jehan de Paris , entre les deux roys d'Espaigne et d'Angleterre , entrerent en ladicte salle : les seigneurs , dames et damoiselles leur vindrent au devant . Jehan de Paris salua les roys d'Arragon , de Navarre et de Portugal , puis osta son chappeau et baiza les deux roynes . Après print la pucelle par la main bien priveement et la baisa moult doulcement en disant : « Je vous mercie , ma doulce seur , de vostre present . » Adonc elle rogit ung peu et s'enclina jusques bien bas . Puis dit Jehan de Paris a ses barons : « Allez baiser toutes ces dames , et nous nous irons reposer . » Si print les deux roynes par les mains , et dit au duc d'Orleans qui après luy venoit , que luy amenast la damoiselle . Si s'en va seoir au plus noble lieu de toute la salle , qui moult grande estoit , et se assit au milieu des deux roynes . Puis dit au duc d'Orleans , son cosin : « Amenez moy ce que vous ay baillé ; vous n'estes pas si honteux que vous ne prenez du meilleur endroit , » dont chascun se mit a rire . Puis dit haultement : « Messeigneurs , prenez place ou bon vous semblera , car nous avons prins la nostre . » Si commença a deviser avecq la pucelle , et tous les roys et grans princes et dames et damoiselles le plus que peurent se approucherent pour les ouyr deviser . Et en parlant , la pucelle dit a Jehan de Paris : « Sire , vous avez amené une moult belle armee , la mieulx en point que jamais l'on vit en ces contrees . » 
« Ma mye , dit Jehan de Paris , je l'ay fait pour l'amour de vous . » « Et comment , dit la pucelle en rogissant , pour l'amour de moy ? » 
« Je le vous diray , » respondit il ; « j'ay ouy dire que l'on vous devoit combatre demain , et pour ce je vous viens offrir si vous avez point a faire de mes gens d'armes , qui ont bonnes lances et roiddes . » Au mot fut moult grant le bruit parmy la salle de rire , car tous escoutoient diligemment . « Sire , dit la pucelle , toute honteuse , je vous mercie de vostre offre , car il n'y fault pas si grande assemblee . » 
« Sainct Jehan , » dit il , il est vray , car ce sera corps a corps en champ de bataille estroit . » Jamais vous ne veistes tant rire comme ces seigneurs et dames rirrent des questions qu'il luy faisoit . Si dit le roy de Navarre au roy d'Espaigne : « Oyez vous pas cest homme que mon cosin vostre beau filz blasmoit , en disant que par foiz il dit les motz d'ung follastre ? Par Dieu , je croy que non fait , mais les baille si tres couvers que l'aultre ne les peult entendre . Si vouldrois bien que les luy fissions explicquer . » 
« Je le veulx bien , dit le roy , mais j'ey peur de luy desplaire , car sur ma foy c'est la plus plaisant creature que je visse oncques . Si suis tout ravy de luy ; s'il vouloit , il acquerroit beaucop de dames . » 
« Par ma foy , autant vous en dis . Si seroit bon de le faire boire . » 
« Voire , dit le roy , mais nous ne pourrions ainsi faire comme il nous a fait . Pleust a Dieu que vous y eussiez esté . » 
« Amen , dit il , mais ilz ne s'en iront encore , si desire fort avoir accoinctance a luy . » 
En tant le roy commenda apporter colation qui tost fust preste . Et le maistre d'ostel de leans vint dire a ung des barons de Jehan de Paris comment il le feroit boire . « Attendez , dit celuy , je vois querir celuy qui l'en sert , que luy portera . » Et incontinant celuy alla dire au duc de Normandie que l'on vouloit servir de vin . Le duc appella l'escuyer et luy dit qu'il allast prendre la couppe pour servir de boire , ce qu'il fit incontinant , et deux aultres escuyers aussi qui prirent chascun une couppe , et les vindrent presenter toutes trois a Jehan de Paris , lequel print la sienne et commenda bailler les aultres deux aux deux roynes en disant : « Bevons nous trois pour despescher , et les aultres bevront quant il leur plaira . » Si beut sans riens actendre , puis bailla sa couppe a la pucelle que devant luy tenoit , en disant : « Tenez , ma mye , j'ay beu a vous , si croy bien que ja ne me craindrez . » 
« Par Dieu , dit la pucelle , il n'y a cause pour quoy ; si vous en mercie de bon cueur . » Les roys et aultres seigneurs et dames beurent , que fort s'esmerveilloient dont Jehan de Paris prenoit ainsi l'honneur sur tous les roys , qui estoient plus vieulx que luy . 
Quant colation fut faicte , les roys et dames s'aprocherent de Jehan de Paris pour railler et deviser avecques luy . Si luy demanda le roy de Navarre : « Jehan de Paris , mon doulx amy , que dictes vous de nostre nouvelle mariee ? » 
« Certes , dit il , je n'en sçaurois dire que tout bien et honneur , car il me semble que Dieu l'a parfaicte a son loisir , que riens n'y a oublié . Si n'a besoing que d'un bon officier . » 
« Et quel officier , sire ? » dit elle . 
« Or le demandez a messeigneurs , dit il , savoir moult s'il le vous sçauront nommer . » 
« Par ma foy , dit le roy de Portugal , voz motz sont si fors a entendre que nous ne sçarions que exprimer ; si vous prie que le nous vueillez nommer . » « Par ma foy , dit il , c'est chose bien aizee a savoir , car je croy bien que de maistre d'ostel , d'escuyers ne de secretaires est elle bien fornye , mais voulentiers quant dames sont loin de leur pays , elles en desirent souvent avoir des nouvelles , et pour ce elle a bon besoing du bon chevaucheur . » Quant ilz entendirent ces parolles , chascun se print moult fort a rire . « Or , par Dieu , dit le roy d'Espaigne , sire , vous sçavez tresbien ce qu'il fault aux femmes , mais en voz motz il fault tousjours glozes . » 
« Si je n'avoye peur de vous desplaire , dit le roy d'Espaigne , je vous demanderoye l'exposition d'aulcuns motz que vous avez ditz en chemin a mon beau filz . » 
« Certes , dit Jehan de Paris , demandez ce qu'il vous plaira , car riens ne me sçauroit desplaire . » 
« A vostre congié dont , dit le roy d'Espaigne , je vous en vois dire ung . Mon beau filz d'Angleterre m'a dit , que quant vous veniez , ung jour que pleuvoit tresfort , vous luy dictes que luy qui estoit roy , devoit faire porter a ses gens des maisons pour eulx garder de la pluye en chevauchant . Si ne puis entendre comme ces maisons pourroient aller ne qui les porteroit . » Jehan de Paris ce print moult fort a rire puis luy dit : 
« Certes , c'est bien aisé a entendre si vous eussiez esté sur le lieu , car il pouvoit bien prendre exemple a moy et a mes gens qui prismes bons manteaux et chapperons a gorge avecq noz oseaulx qui nous gardoient bien de la pluye . Et quant il faisoit beau temps , si les mections sus nous bautz , et se sont les maisons que je disoye a vostre beau filz qui estoit moillié , luy et ses gens , comme s'ilz fussent plongez en la riviere . » 
« Haa , dit le roy , par Dieu , vous en dictes la verité . » 
« Vrayement , dit le roy de Portugal a l'oreille du roy d'Espaigne , cestuy n'est pas si fol comme vostre beau filz disoit , ains a ung moult beau et vif entendement de son eage . » 
« Encore vous en demanderay une aultre chose , se dit le roy d'Espaigne , s'il est vostre plaisir . C'est que ung aultre jour vous luy dictes qu'il ne faisoit porter a ses gens ung pont pour passer les rivieres . » 
« De cela ne fault il pas grant exposition , dit Jehan de Paris , car elle est de mesmes a la premiere . Il est vray que par de ça Bayonne , ung jour nous trouvasmes une petite riviere bien creuse et roide . Le roy d'Angleterre et ses gens , qui estoient mal montez , se mirent dedans pour passer , dont il s'en noya bien soixante des plus mal montez , et je passey après avec mes gens que n'eurent nul mal , et quant nous fusmes passez , le roy me fit ses plains de ses gens qui estoient noyez , et lors je luy dis qu'il devoit faire apporter ung pont pour les faire a saulveté passer les rivieres , c'est a dire bons chevaulx comme ils virent bien les miens , qu'ilz n'eurent aulcung mal . Je cuydoie bien qu'il l'eust entendu . » 
« Par Dieu , dit le roy de Navarre , bien le luy bailliez par entendre . » 
« Or puis que tant nous en avez dit , dit le roy d'Espaigne , je vous prie que nous declairez le tiers , et plus ne vous en parlerons . » 
« Je vous ay dit que tout ce qu'il vous plaira me plaist , pour ce n'en faictes difficulté . » 
« Je vous prie donc , dit le roy d'Espaigne , que vous nous declairez comment vous entendez ce que vous luy dictes que vostre feu pere estoit venu en ce païs il y avoit environ quinze ans , et avoit tendu ung lax a une canne , et que vous veniez pour veoir si la canne estoit prinse . » 
« De cela , dit Jehan de Paris , je ne blasme point le roy d'Angleterre , car il est bien fort a entendre . Et toutesfoiz , puis qu'il vient a propoz , je suis contant de le vous declairer . Or , entendez que c'est . Il est vray qu'il y a environ quinze ans passez que le roy de France , feu mon pere , vint en ce pays pour remectre vostre royaulme en vostre obeissance , et lever le siege a la royne vostre femme , que veez cy , et quant il s'en voulut aller , tous deux luy donnastes vostre fille pour icelle marier ou bon luy sembleroit , et il vous respondit que ce seroit avecques moy , et c'est le lasson , et vecy la canne que je suis venu veoir ci elle est prinse . » 
Alors qu'il eut fini le parlement avecq le roy d'Espaigne , rebrassa sa robbe , que dedans estoit d'ung velours bleu semé de fleurs de lis d'or . 
Quant le roy et la royne d'Espaigne ouyrent ces parolles , tous deux se gecterent a ses piedz avec leur fille en disant : « O trespuissant et noble roy , pour Dieu plaise vous nous pardonner nostre grant offence , car tout ce que vous avez dit est vray , et bien le sçavons et la plus part de tous mes barons que icy sont ; si suis content d'en recepvoir telle pugnition comme il vous plaira a ordonner . Et quant est de ma fille , bien sçay qu'elle n'est pas digne d'estre conjoincte avecq vous , mais dès maintenant je la vous livre pour la marier a celuy que sera vostre bon plaisir , et a celuy baille dès maintenant la possession de mon royaulme . » 
Le roy Jehan de France les leva et moult les mercia , puis dit a la pucelle : « Ma mye , vous avez ouy ce que vostre pere et mere ont dit ; que en dictes vous , car le fait vous touche ? Voulez vous le roy d'Angleterre ? » 
« Treshault et puissant seigneur , je veulx tenir de point en point , dit la pucelle , ce que mon pere vous a dit , car les premieres promesses doivent tenir . Si me tiendroye a bien heuree si j'avois ung de voz barons de vostre royaulme . » 
« Or me dictes donc lequel vous voulez , car veez en cy belle compaignie . Regardez dessoubz leurs robes , car chascun porte ses armes . » 
Lors fit le roy Jehan rebrasser toutes les robes desdis barons , que moult beau veoir faisoit . Si se firent congnoistre les plus aagez que en Espaigne avoient estez avecq le feu roy , comme les ducz d'Orleans et de Bourbon et plusieurs aultres barons . Le roy Jehan demanda de rechief a la pucelle : « Avez vous advisé lequel vous voulez de ceulx icy ou ce vous y voulez encores pencer ? » 
« Treshault seigneur , dit elle , a moy n'appartient pas de choisir , mais celuy que vous plaira me plaist en ensuivant la promesse que monseigneur mon pere fit au vostre . » 
« A , par Dieu , vous estes fine femme , dit le roy Jehan , puis que vous dictes que vous voulez tenir la promesse de vostre pere . C'est a dire que je doy tenir aussi la promesse que le mien fit , c'est que vous seriez ma femme . » Alors se mirent tous a rire , fors que les Anglois . « Or sa , dit le roy Jehan , par vostre foy , vouldriez vous bien estre ma femme si vostre pere et mere le vouloient et si je m'y consentoye ? » 
« Sire , c'est une question ou il ne fault point de responce , car bien pouvez sçavoir qu'il n'est chose au monde que tant je desirasse . » 
« Or donc , ma mye , et je m'y consens , et vous prometz espouser le matin , au plaisir de Dieu et de vous amys . » 
Le roy d'Espaigne et la royne le mercierent moult fort , et les roys d'Arragon , de Navarre et de Portugal luy vindrent demander pardon de ce qu'ilz ne luy avoient fait l'honneur que luy estoit deu . « Sire d'Angleterre , dit le roy de France , vous ne devez estre mal content de cecy , car elle estoit mienne passé a quinze ans , si n'ay voulu faulcer la promesse de feu mon pere . » 
Voyant toutes choses , le roy d'Angleterre fut moult marry et courrossé . Si se partit du palais , et dès l'heure s'en alla monter a cheval et s'en alla , luy et ses gens , en leur païs les plus hastivement qu'ilz peurent . Après le despartement dudict roy , commença la feste grande et planteureuse par le palais , aussi fit elle par la cité , quant l'on sceut que c'estoit le roy de France qui espousoit la fille . Le soupper fut moult grant et servis de plusieurs entremetz que venoient de la cuysine du roy de France , et moult fut regardee la vexelle en quoy il estoit servy . La pucelle estoit si joyeuse qu'on ne le sçauroit racompter ne dire , si m'en passe aussi pour cause de briefveté . 
Quant vint le lendemain au matin , le roy Jehan envoya de moult riches bagues a la pucelle , et si luy envoya de vexelle d'or pour ung buffet , et ung aultre buffet de vaixelle d'argent et ung pavillon tout fait de fleurs de lys chargié de pierrerie le plus riche que l'on eust jamais veu , et luy envoya ses tailliendiers pour luy faire habillemens a la mode de France , et aussi a toutes ses damoiselles . 
Le jour venu que les nopces ce devoient faire , si esposa le roy Jehan la fille au roy d'Espaigne en la ville de Burgues , et en l'abit du païs , ors mis la coronne que le roy Jehan luy donna , qui moult riche estoit . De la feste , des triumphes , des honneurs et des services qui y furent faitz , je m'en passe pour eschever la matiere . 
Quant vint le soir , le roy Jehan dit que point ne cocheroit au palais , et pour ce furent meneez les dames en son logis avecq la mariee . Quant elles virent les merveilles et richesses qui y estoient , toutes disoient que a bonne heure estoit la pucelle nee d'avoir ung tel prince espousé , et qu'elle avoit fait en peu d'heure ung beau change . La pucelle estoit si tresjoyeuse qu'elle ne sçavoit quelle contenance faire . Ce pendant que les dames la desabilloient , le roy Jehan arriva avecq belle compaignie , si dit a sa mye : « Et puis , ma mye , vous desplaist il point d'avoir laissé le palaix de vostre pere ? » 
« Certes , mon redoubté seigneur , il ne le me fault pas demander , car je n'euz jamais si parfaicte joye comme j'ay eu quant je me suis trouvee ceans . Aussi n'est a comparer le palaix de monseigneur mon pere a vostre logis , mais encores vous dis je plus , que quant vous n'ariez riens que vostre noble et redoubté personne , si vous ayme je mieulx que tout le demourant du monde . » Ce mot pleust moult fort au roy , si la corut acoler et baiser en luy disant : « Ma mye , ce mot jamais ne sera oublié . Or sa , que donrez vous a ses dames et damoiselles , que tant de peine ont prins pour vous ? » 
« Monseigneur , dit elle , je ne sçay . » 
« Veez la , dit il , ces six coffres plains de bagues et de draps d'or ; despartez les ou bon vous semblera , car pour ce faire ont ilz estez apportez . » La pucelle se agenoilla et moult humblement le mercia , mais il la leva bien tost et luy dit que plus ne le fit , mais que priveement a luy parlat , comme de pareil a pareil . « Il n'est pas raison » , dit la mere . 
« Et je le veulx ainsi , dit il , et si luy commande despartir ces bagues et joyaulx aux dames et damoiselles selon leur qualité , » dont elles priserent fort le noble roy de France . 
Après que l'espousee eut esté desabillee , se cocha , puis s'en allerent les dames et damoiselles retirer chascune en son lieu . Si vint incontinant le roy de France , a qui il tardoit bien l'heure , en la chambre , lequel fut tantost desabillé . Si ce mit auprès de celle qu'il aymoit par dessus toutes creatures , et il n'avoit pas tort , car c'estoit la plus doulce , la plus humble , la plus belle , la plus sage , la plus honneste et la mieulx moriginee que fut pour lors en tout le monde . Grant joye s'entrefirent les deux amans , et firent de beaux passetemps durant la nuyt , comme voz aultres , jeunes gens que bien aymez quelque belle jeune fille , quant la povez tenir entre voz bras : Dieu scet le plaisir et la joye que vous avez . Si l'engrossa celle nuyt le roy d'un beau filz , que despuis fut roy de France . 
Et quant vint l'endemain , a heure de lever , le roy Jehan se leva et s'en alla railler avecq ses barons que moult joyeulx estoient de leur seigneur que tant honnestement son cas conduisoit . Les dames vindrent veoir la nouvelle royne que moult bonne chere leur fit , et ainsi comme ilz la cuydoient habiller , vint ung maistre taillandier du roy qui leur dit a genoulx : « Mes dames , ne vous desplaise , car elle doit aujourd'uy estre habillee a la mode françoise . » 
« Helas , mon amy , dit la royne de France , je vous prie que je y soye habillee , car bonne Françoise suis et seray tout mon vivant . » 
Incontinant vindrent escuyers et costuriers de par le roy Jehan mectre la jeune royne en point a grant diligence . Si luy vestirent une moult riche cotte d'ung drap d'or cramoisi , et par dessus une robe d'ung velours bleu semé de fleurs de lis d'or , tant belle et tant mignonne que avecq la beaulté qu'elle avoit sembloit plus divine qu'humaine . Puis luy mirent en la teste ung atour merveilleusement beau et riche . Si luy fut mis autour ung colier d'or tout couvert de rubis , de diamans , et d'esmerauldes , et y avoit au millieu ung escharboucle que rendoit une grant lumiere . Et ainsi comme l'on l'abilloit , vindrent les roys d'Espaigne , de Portugal , de Navarre , et d'Arragon , qu'ilz trouverent le roy Jehan qui estoit avecq ses barons . Si le saluerent , et il les recueillit moult doulcement , puis luy demandirent comme il luy estoit depuis a soir . « Moult bien , la Dieu mercy , si trouverez vostre fille sayne et saulve . » 
« Nous l'irons veoir , par vostre congié » , dirent les quatre roys . 
« Et je y vois avecques vous , dit le roy Jehan , pour veoir et oyr qu'elle vous dira . » Et quant ilz furent entrez en la chambre et ilz virent la royne de France ainsi habillee , luy firent la reverence deue comme a royne appartient . 
Quant les quatre roys eurent fait la reverence a la nouvelle royne , elle leur rendit leur salut et leur fit moult bonne chiere . Si furent moult esbays de la veoir en si riche estat , si luy dit le roy de Navarre en riant : « Comment , ma dame ma cosine , les fleurs de lis vous ont monteez dessus le corps ? » 
« Ouy , dit elle , beau cosin , mais encores en y a il beaucop plus par dedans , que jamais n'en sauldront . » Quant le roy Jehan l'entendit , il en fut merveilleusement joyeux , si n'en fit nul semblant . Quant tout fut appresté , on alla a l'esglise , qui fut moult richement tendue de fleurs de lis , et le roy les donna a l'esglise , et tous les haornemens de l'autel , qui grant richesse valloient . 
Que vous iroys je plus racomptant ? La feste dura quinze jours , si donna le roy Jehan de moult riches dons au roy et a la royne d'Espaigne , ses beau pere et mere , si fit il aux roys d'Arragon , de Portugal et de Navarre , et a leurs femmes , et generallement a tous les chevaliers , barons , seigneurs , dames et damoiselles , tant que chascun le tenoit au plus vaillant et riche prince que fut au monde . 
Après que les nopces furent passeez , le roy de France vint au roy d'Espaigne et la royne , present leur fille sa femme , si leur dit : « Beau pere , et vous , belle mere , vous sçavez comme j'ay grant charge de mon royaulme gouverner et entretenir , et si ay avec moy la plus part de mes barons , si ay laissé ma mere seulle que grant desir a de me revoir . Pour ce , si est de vostre plaisir , me donnerez congié , et doubtant vous desplaire , ne vous oze demander licence d'emmener ma mye , car si c'est vostre plaisir qu'elle demeure , je la vous recommande . Je luy laisseray son estat comme a telle royne appartient , car de voz biens ne veulx je qu'elle despende ung denier . Je vous prie que traictez bien vostre peuple , et le plus que pourrez le gardez de oppresser , et ilz prieront Dieu pour vous . » En disant ses parolles la jeune dame fondoit en lermes , voyant qu'elle estoit pour demeurer , et que son amy s'en alloit sans elle . 
Oyant le roy d'Espaigne ce que le roy de France luy avoit dit , luy respondit : « Monseigneur mon filz , puis qu'il vous a pleu de me faire cest honneur que d'avoir prins ma fille a femme , je vous supplie que ne la vueillez laisser , car sans vous elle ne pourroit durer , comme la raison bien le vouldroit . Si vous supplie que en ce royaulme vueillez commectre telz gouverneurs comme il vous plaira , car dès maintenant je vous livre le royaulme . » 
« Monseigneur , dit le roy de France , qu'est ce que vous avez dit ? Je vous prie que jamais n'en soit parlé , car de ce royaulme et du mien tant comme vous vivrez pourrez faire et disposer a vostre voulenté , car soyez seur et certain que vostre royaulme ne voz biens ne m'ont point esmeu a avoir vostre fille que icy est , mais sa bonne renommee . Et puis que c'est vostre bon plaisir que je l'en mayne , j'en suis moult joyeulx , ce elle y veult consentir . » 
Quant la royne de France ouyt les parolles que le roy Jehan avoit dictes , elle se gecta a genoulx devant luy en disant : « Mon tresredoubté seigneur , pour quoy demandez vous mon consentement ? Car sur ma foy je n'en ay point , si non ainsi comme le vostre le meyne , et vous asseure pour tousjours que vous ne sçariez vouloir chose qui ne me pleust , et s'il estoit possible que je peusse sçavoir toutes voz voulentez , a mon pouvoir je les acomplieroye . » 
Longuement parlerent ensemble de ceste departie que trop seroit longue a racompter . A la fin , après plusieurs parolles , pleurs et regretz , prinrent congié les ungs des aultres . 
Avoir prins congié les ungs des aultres , le roy de France et la royne ce partirent d'Espaigne , et firent tant par leurs journees qu'ilz arriverent en France , ou ilz furent receuz par les bonnes citez et villes a grant honneur et triumphe , et firent tant qu'ilz arriverent a Paris , ou la reception que l'on leur fit seroit trop longue a racompter , car grant honneur leur fut faict , et aux seigneurs d'Espaigne , que leur dame avoient conduitte . Si demeurerent en France six mois , pendant lequel temps firent bonne chere , si s'en retornerent en Espaigne . Et au bout de neuf moys fit la royne ung beau filz , et au bout de cinq ans en fit ung aultre , lequel fut roy d'Espaigne après le decèz de son grant pere , et le premier fut roy de France après son pere , que longuement vesquit , et que tint son royaulme en bonne paix et union . Puis trespasserent de ce siecle pour aller en la gloire eternelle , ou je prie a Dieu qu'il nous doint grace que y puissions parvenir . Amen . 
